[pic] | AN COIMISIÚN EORPACH | An Bhruiséil 21.12.2010 COIM(2010) 799 leagan deireanach 2010/0385 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear comheagraíocht na margaí talmhaíochta agus maidir le forálacha sonracha i gcomhair táirgí áirithe talmhaíochta (Rialachán maidir le CEM Aonair) MEABHRÁN MÍNIÚCHÁIN 1. COMHTHÉACS AN TOGRA - Forais agus cuspóirí an togra Is éard is aidhm don togra seo Rialachán (CE) Uimh. 1234/2007[1] ón gComhairle maidir leis an gComheagraíocht Margaidh Aonair a chur ar chomhréim leis an idirdhealú idir cumhachtaí tarmligthe agus cumhachtaí cur chun feidhme an Choimisiúin arna dtabhairt isteach le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh (CFAE). Ina theannta sin, áirítear sa togra seo, ar mhaithe le hiomláine, na tograí le haghaidh modhnuithe ar Rialachán (CE) Uimh. 1234/2007 ón gComhairle a thíolaic an Coimisiún cheana féin do Pharlaimint na hEorpa agus don Chomhairle, ar an dóigh sin ag feabhsú sothuigtheacht agus inrochtaineacht na Comheagraíochta Margaidh Aonair do na geallsealbhóirí uile. - Comhthéacs ginearálta Cumhachtaí tarmligthe agus cumhachtaí chur chun feidhme In Airteagal 290 agus 291 den CFAE bunaítear idirdhealú soiléir idir, ar thaobh amháin na cumhachtaí a tharmligtear chuig an gCoimisiún chun gníomhartha neamhreachtacha a ghlacadh agus, ar an taobh eile, na cumhachtaí a tharmligtear chuig an gCoimisiún chun gníomhartha cur chun feidhme a ghlacadh: - Féadfaidh an reachtóir trí bhíthin Airteagal 290 den CFAE cumhacht a tharmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe de ghníomh reachtach a fhorlíonadh nó a leasú. Tagraítear do ghníomhartha dlíthiúla arna nglacadh ag an gCoimisiún ar an gcaoi seo sa téarmaíocht a úsáidtear sa Chonradh mar 'gníomhartha tarmligthe' (Airteagal 290(3)). - In Airteagal 291 den CFAE cuirtear de cheangal ar na Ballstáit bearta uile an dlí náisiúnta is gá chun gníomhartha Aontais atá ina gceangail de réir dlí a chur chun feidhme a ghlacadh. Is féidir cumhachtaí cur chun feidhme a bhronnadh ar an gCoimisiún leis na gníomhartha sin i gcás inar gá coinníollacha aonfhoirmeacha chun iad a chur chun feidhme. Tagraítear do ghníomhartha dlíthiúla arna nglacadh ag an gCoimisiún ar an gcaoi seo sa téarmaíocht a úsáidtear sa Chonradh mar 'gníomhartha cur chun feidhme' (Airteagal 291(4)). Tá comhfhogasú beartaithe Rialachán (CE) Uimh. 1234/2007 maidir le ceanglais nua a thig as Airteagal 290 agus Airteagal 291 den CFAE bunaithe ar cháiliú cúramach na gcumhachtaí atá ag an gCoimisiún cheana faoi Rialachán (CE) Uimh. 1234/2007 mar 'tarmligthe' nó 'cur chun feidhme' a oibríodh i bhfianaise chúlra na mbeart cur chun feidhme arna nglacadh ag an gCoimisiún ar bhonn a gcumhachtaí reatha. Tar éis an chleachtais seo, ullmhaíodh dréacht-thogra le haghaidh athbhreithniú Rialachán (CE) Uimh. 1234/2007. Tugann an tionscadal seo de chumhacht don Reachtóir fíor-riachtanais chomheagraíocht na margaí talmhaíochta a shainiú. Is é an Reachtóir a chinneann treoirlínte ginearálta chomheagraíocht na margaí agus na prionsabail ghinearálta is bun léi. Mar shampla, is é an Reachtóir a shocraíonn cuspóirí na mbeart idirghabhála margaidh, na córais chun táirgeadh a theorannú agus na scéimeanna cabhrach. Ar an gcuma chéanna, is é an Reachtóir a leagann síos an prionsabal lena mbunaítear córas ceadúnas allmhairiúcháin agus onnmhairiúcháin, eilimintí bunúsacha na rialacha maidir le margaíocht agus táirgeadh agus an prionsabal lena gcuirtear smachtbhannaí, laghduithe agus eisiaimh i bhfeidhm. Is é an Reachtóir freisin a dhéanann foráil maidir le forálacha sonracha a bheith ann d'éarnálacha aonair. De bhun Airteagal 290 den CFAE, tugann an Reachtóir de chumhacht don Choimisiún eilimintí áirithe neamhriachtanacha a scéime a chomhlánú nó a mhodhnú. Féadfar mar sin le gníomh tarmligthe ón gCoimisiún na heilimintí breise is gá d'fheidhmiú ceart na comheagraíochta margaidh arna bunú ag an Reachtóir a chinneadh. Mar shampla, glacfaidh an Coimisiún gníomhartha tarmligthe chun na coinníollacha d'oibreoirí a ghlacann páirt i scéim, na hoibleagáidí a dhíothaíonn ó eisiúint ceadúnais agus, más gá de réir na staide eacnamaíche, an bhfuil ráthú ag teastáil i gcás eisiúna ceadúnas, a leagan síos. Ar an gcuma chéanna, tarmligeann an Reachtóir cumhacht don Choimisiún chun bearta a ghlacadh maidir le critéir cháilitheachta a bhunú do tháirgí i dtaca le hidirghabháil mhargaidh. Ina theannta sin, féadfaidh an Coimisiún gníomhartha tarmligthe a ghlacadh maidir le sainmhínithe. I gcomhréir le hAirteagal 291 den CFAE tá na Ballstáit freagrach as an córas a bhunaíonn an Reachtóir a chur chun feidhme. Is gá, áfach, cur chun feidhme aonfhoirmeach na scéime a áirithiú sna Ballstáit. Dá bhrí sin, tugann an Reachtóir cumhachtaí cur chun feidhme don Choimisiún, i gcomhréir le hAirteagal 291(2) den CFAE, maidir leis na coinníollacha aonfhoirmeacha do chur chun feidhme na comheagraíochta margaidh agus creat ginearálta seiceálacha a chuirfidh na Ballstáit chun feidhme. Cumhachtaí na Comhairle faoi Airteagal 43(3) den CFAE In Airteagal 43(3) den CFAE ordaítear 'go nglacfaidh an Chomhairle, ar thogra ón gCoimisiún, bearta maidir le praghsanna, tobhaigh, cabhair agus srianta cainníochtúla (…) a shocrú'. Is eisceacht ó Airteagal 43(2) den CFAE atá san fhoráil seo lena gcuirtear de cheangal an gnáthnós imeachta reachtach a úsáid 'chun comheagraíocht na margaí talmhaíochta a bhunú … agus na forálacha eile is gá chun cuspóirí an chomhbheartais talmhaíochta a shaothrú'. Léirítear sa chóras seo treocht ghinearálta i gConradh Liospóin lena ndéantar nós imeachta caighdeánach as an ngnáthnós imeachta reachtach chun gníomhartha reachtacha AE a ghlacadh. Mar eisceacht, is gá Airteagal 43(3) den CFAE a léiriú mar sin go sriantach chun a áirithiú gur féidir leis an Reachtóir a shainchumais a fheidhmiú faoi Airteagal 43(2) den CFAE. Áirítear leis seo go rialaíonn an Reachtóir eilimintí bunúsacha an chomhbheartais talmhaíochta agus go ndéanann sé na cinntí polaitiúla a imríonn tionchar ar a chruth, a ionstraimí agus a éifeachtaí. I bhfianaise an méid sin, níor cheart an nós imeachta sonrach atá leagtha síos in Airteagal 43(3) den CFAE a chur i bhfeidhm ach i gcás saincheiste dá dtagraítear san fhoráil sin ar saincheist í nach cuid de chinntí beartais bhunúsaigh arna bhforchoimeád don Reachtóir faoi Airteagal 43(2) den CFAE í. Dá bhrí sin, i gcás ina bhfuil dlúthbhaint ag an tsaincheist le substaint pholaitiúil na gcinntí atá le déanamh ag an Reachtóir, níor cheart Airteagal 43(3) den CFAE a chur i bhfeidhm. Dá thoradh sin, tá an togra bunaithe ar na prionsabail seo a leanas: - Is é an Reachtóir amháin (Parlaimint na hEorpa agus an Chomhairle) a fhéadfaidh paraiméadair struchtúracha agus eilimintí bunúsacha an CBT a chinneadh. Mar shampla, ba cheart don idirghabháil phoiblí (lena n-áirítear creat lena gcinnfeadh an Coimisiún praghsanna áirithe idirghabhála tríd an nós imeachta tairisceana) agus scéimeanna cuóta bainne agus siúcra arna mbunú le Rialachán (CE) Uimh. 1234/2007, fanacht ag leibhéal an Reachtóra, mar go bhfuil dlúthbhaint ag na heilimintí seo le sainiú ábhar na scéime arna bunú ag an Reachtóir agus le teorainneacha an chórais sin. - Is í an Chomhairle a dhéanfaidh na bearta maidir le socrú praghsanna, tobhach, cabhrach agus srianta cainníochtúla dá dtagraítear in Airteagal 43(3) nach dtagann faoi raon feidhme Airteagal 43(2) den CFAE. Tíolacfaidh an Coimisiún togra le haghaidh Rialacháin bunaithe ar Airteagal 43(3) den CFAE maidir leis na forálacha in Airteagal 21 i dtaca leis na coinníollacha i gcomhair cabhrach éigeantaí chun im a stóráil go príobháideach, in Airteagal 99 maidir leis an aisíocaíocht táirgthe in earnáil an tsiúcra, in Airteagal 101 agus Airteagal 102 maidir leis na forálacha i dtaca le cabhair in earnáil an bhainne agus na dtáirgí bainne, in Airteagal 108 maidir le táirgí bainne a sholáthar do dhaltaí, in Airteagal 155 maidir le cabhair in earnáil na seirceán, in Airteagal 273 maidir le haisíocaíochtaí onnmhairiúcháin agus in Airteagal 281 maidir le praghsanna íosta onnmhairiúcháin do phlandaí beo. Forálfar sna Rialacháin atá beartaithe, i ndáil leis na forálacha sin, gurb í an Chomhairle a chinnfidh na coinníollacha maidir le méideanna cabhrach, aisíocaíochtaí onnmhairiúcháin agus praghsanna íosta onnmhairiúcháin a shocrú faoi Airteagal 43(3) den CFAE agus gurb é an Coimisiún a shocróidh méideanna na cabhrach, na n-aisíocaíochtaí agus na leibhéil praghsanna sin trí bhíthin gníomhartha cur chun feidhme. Is bonn neamhspleách é Airteagal 43(3) den CFAE do ghlacadh gníomhartha dlíthiúla a ghlacadh ag an gComhairle. Ar mhaithe le soiléireacht, áfach, ( ar bhonn dearbhaitheach ), i gcás inarb infheidhme Airteagal 43(3) den CFAE tagraíonn an togra go sainráite don chlásal sin i ngach ceann d'fhorálacha CEM Aonair lena mbaineann. Cuirfidh an Coimisiún na tograí is gá a dhéanamh maidir le hAirteagal 43(3) den CFAE faoi bhráid na Comhairle in am trátha. - Forálacha atá ann cheana i réimse an togra Airteagal 290 agus Airteagal 291 den Chonradh ar Fheidhmiú an Aontais Eorpaigh (CFAE). - Comhsheasmhacht le beartais agus cuspóirí eile an Aontais Níl sé infheidhme. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR - Comhairliúchán leis na páirtithe leasmhara - Bailiú agus úsáid saineolais Ní raibh aon ghá le comhairliúchán le páirtithe leasmhara ná le saineolas seachtrach ós rud é gur ábhar idir-institiúideach é an togra chun Rialachán (CE) Uimh. 1234/2007 ón gComhairle a chomhfhogasú le Conradh Liospóin agus bainfidh sé le gach Rialachán ón gComhairle. - Measúnú tionchair Ní gá measúnú tionchair a dhéanamh ós rud é gur ábhar idir-institiúideach é an togra chun Rialachán (CE) Uimh. 1234/2007 ón gComhairle a chomhfhogasú le Conradh Liospóin agus bainfidh sé le gach Rialachán ón gComhairle. 3. EILIMINTÍ DLÍ AN TOGRA - Achoimre ar an ngníomhaíocht atá beartaithe Cumhachtaí tarmligthe agus cur chun feidhme an Choimisiúin i Rialachán (CE) Uimh. 1234/2007 ón gComhairle a shainaithint agus an nós imeachta comhfhreagrach lena nglacfar na gníomhartha sin a bhunú. Tá ábhar na dtograí seo a leanas comhtháite sa togra seo: (i) Rún reachtach ó Pharlaimint na hEorpa an 23 Samhain maidir leis an togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1234/2007 ón gComhairle (an Rialachán maidir le CEM Aonair) maidir leis an gcabhair a dheonaítear faoi chuimsiú Mhonaplacht Alcóil na Gearmáine (COIM(2010)336 leagan deireanach); (ii) Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1290/2005 ón gComhairle agus Rialachán (CE) Uimh. 1234/2007 ón gComhairle, maidir le táirgí bia a dháileadh ar na daoine is díothaí san Aontas (COIM(2010) 486 leagan deireanach); (iii) Togra chun Rialachán (CE) Uimh. 1234/2007 ón gComhairle maidir le caighdeáin mhargaíochta [pleanáil chlár oibre 2010/AGRI/010] a leasú. (iv) Togra chun Rialachán (CE) Uimh. 1234/2007 ón gComhairle maidir le caidreamh conarthach in earnáil an bhainne agus na dtáirgí bainne [pleanáil chlár oibre 2010/AGRI/026] a leasú. - Bunús dlí Airteagal 42(1) agus Airteagal 43(2) den CFAE. - Prionsabal na coimhdeachta Is inniúlacht arna roinnt idir an AE agus na Ballstáit é an beartas talmhaíochta. Ciallaíonn sé sin go gcoimeádann na Ballstáit a n-inniúlacht fad is nach reachtaíonn an AE san earnáil. Tá an prionsabal seo teoranta don Chomheagraíocht Margaidh Aonair a oiriúnú do cheanglais nua a tugadh isteach le Conradh Liospóin. Ar an gcaoi sin ní dhéanann an Togra seo difear don chur chuige atá ag an Aontas cheana. - Prionsabal na comhréireachta Comhlíonann an togra prionsabal na comhréireachta. - Rogha ionstraimí An ionstraim atá beartaithe: Rialachán ó Pharlaimint na hEorpa agus ón gComhairle. Ní bheadh meáin eile leordhóthanach ar an ábhar seo a leanas: de bharr chineál an CBT agus a riachtanais bainistíochta is saintréith fhíor-riachtanach reachtaíocht an CBT í cur i bhfeidhm díreach. 4. IMPLEACHTAÍ BUISÉADACHA Ní bhaineann aon chaiteachas breise leis an mbeart seo don Aontas. 5. FAISNÉIS BHREISE - Simpliú Leis an togra seo feabhsófar sothuigtheacht agus inrochtaineacht na Comheagraíochta Margaidh Aonair mar go bhfuil leasú suntasach déanta ar Rialachán (CE) Uimh. 1234/2007 ón gComhairle. 2010/0385 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear comheagraíocht na margaí talmhaíochta agus maidir le forálacha sonracha i gcomhair táirgí áirithe talmhaíochta (Rialachán maidir le CEM Aonair) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 42 agus Airteagal 43(2) de, Ag féachaint don togra ón gCoimisiún Eorpach[2], Tar éis dóibh an dréachtghníomh reachtach a tharchur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[3], Ag gníomhú dóibh i gcomhréir leis an ngnáthnós imeachta reachtach[4], De bharr an méid seo a leanas: 1. Táthar tar éis Rialachán (CE) Uimh. 1234/2007 ón gComhairle an 22 Deireadh Fómhair 2007 lena mbunaítear comheagraíocht na margaí talmhaíochta agus maidir le forálacha sonracha i gcomhair táirgí áirithe talmhaíochta (Rialachán maidir le CEM Aonair)[5] a leasú arís agus arís eile. Tá gá le tuilleadh leasuithe mar thoradh ar theacht i bhfeidhm Chonradh Liospóin, d'fhonn na cumhachtaí a thugtar do Pharlaimint na hEorpa agus don Chomhairle, agus go háirithe na cumhachtaí a thugtar don Choimisiún a chur ar chomhréim le hAirteagal 290 agus Airteagal 291 den Chonradh ar Fheidhmiú an Aontais Eorpaigh (an Conradh). I bhfianaise raon feidhme na leasuithe sin, is iomchuí Rialachán (CE) Uimh. 1234/2007 a aisghairm agus Rialachán nua maidir le CEM Aonair a chur ina ionad. Ar mhaithe le simpliú teicniúil, is iomchuí Rialachán (CEE) Uimh. 922/72 ón gComhairle an 2 Bealtaine 1972 lena leagtar síos rialacha ginearálta maidir le cabhair a dheonú i leith seiriceán don bhliain tógála 1972/73[6] a ionchorprú sa Rialachán seo. Ba cheart mar sin Rialachán (CEE) Uimh. 922/72 a aisghairm chomh maith. 2. De bhua Airteagal 43(3) den Chonradh, glacfaidh an Chomhairle bearta maidir le praghsanna, tobhaigh, cabhair agus srianta cainníochtúla a shocrú. Ar mhaithe le soiléireacht, i gcás ina bhfuil feidhm ag Airteagal 43(3) den Chonradh, ba cheart tagairt a dhéanamh go sainráite sa Rialachán seo don bhfíoras gur ar an mbonn sin a ghlacfaidh an Chomhairle bearta. 3. Ba cheart go mbeadh eilimintí bunúsacha uile CEM Aonair sa Rialachán seo. Tá dlúthbhaint idir na heilimintí bunúsacha sin agus socrú praghsanna, tobhach, cabhrach agus srianta cainníochtúla i gcásanna áirithe. 4. Ba cheart go mbeadh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh ar mhaithe le heilimintí áirithe neamhriachtanacha den Rialachán seo a fhorlíonadh nó a leasú. Ba cheart na heilimintí sin a bhféadfar an chumhacht sin a fheidhmiú ina leith, mar aon leis na coinníollacha a bhfuil an tarmligean sin faoina réir, a shainiú. 5. Ba cheart úsáid nós imeachta práinne a fhorchoimeád do chásanna eisceachtúla nuair is gá sin chun bagairtí go suaithfí an margadh a fhreagairt go héifeachtúil agus go héifeachtach nó i gcás ina bhfuil suaitheadh ar an margadh cheana. Ní foláir údar maith a bheith le rogha nós imeachta práinne agus ba cheart na cásanna inar ceart an nós imeachta práinne a úsáid a shonrú. 6. De bhun Airteagal 291 den Chonradh ba cheart go mbeadh na Ballstáit freagrach as comheagraíocht na margaí talmhaíochta (dá ngairtear CEM anseo feasa) a bhunaítear sa Rialachán seo a chur chun feidhme. D'fhonn a áirithiú go gcuirfear CEM chun feidhme sna Ballstáit ar bhealach aonfhoirmeach agus d'fhonn iomaíocht éagórach nó idirdhealú idir oibreoirí a sheachaint, ba cheart go mbeadh an Coimisiún ábalta gníomhartha cur chun feidhme a ghlacadh i gcomhréir le hAirteagal 291(2) den Chonradh. Ba cheart, dá bhrí sin, go dtabharfaí cumhachtaí cur chun feidhme don Choimisiún faoin bhforáil sin, go háirithe maidir leis na coinníollacha aonfhoirmeacha faoina mbíonn feidhm ag na bearta idirghabhála margaidh, na coinníollacha aonfhoirmeacha chun scéimeanna cabhrach a chur chun feidhme agus chun rialacha maidir le margaíocht agus táirgeadh agus rialacha maidir le trádáil le tríú tíortha a chur i bhfeidhm. Ba cheart don Choimisiún freisin na saintréithe íosta do sheiceálacha ar ceart do na Ballstáit a chur i bhfeidhm a shainiú . 7. Ina theannta sin, d'fhonn éifeachtúlacht na scéimeanna arna mbunú ag CEM Aonair a áirithiú, ba cheart go dtabharfaí na cumhachtaí is gá don Choimisiún chun bearta bainistíochta margaidh agus cúraimí bainistíochta laethúla a dhéanamh. D'fhonn feidhmiú rianúil CEM Aonair a áirithiú, ba cheart go dtabharfaí cumhachtaí don Choimisiún chun saincheisteanna áirithe de chineál theicniúil a rialáil agus chun rialacha maidir le fógraí, faisnéis agus tuairisciú, nósanna imeachta agus critéir theicniúla a bhaineann le táirgí agus oibreoirí atá cáilithe i gcomhair tacaíochta margaidh, a ghlacadh. Ina theannta sin, d'fhonn feidhmiú ceart CEM a áirithiú, ba cheart go gcinnfeadh an Coimisiún freisin, go háirithe, dátaí, teorainneacha ama, imeachtaí feidhme do rátaí malartaithe, tréimhsí ionadaíocha agus rátaí úis agus, maidir le scéimeanna cabhrach, ba cheart an Coimisiún a chumhachtú, go háirithe, leis an mbunús dlí chun cabhair a shocrú agus chun rialacha maidir le bainistíocht, monatóireacht agus meastóireacht a dhéanamh ar chláir, maidir le poibliú thairbhe na cabhrach a íocadh, agus rialacha a bhaineann le cur chun feidhme pleananna do scéimeanna sóisialta, a ghlacadh. Ba cheart an Coimisiún a chumhachtú chun nósanna imeachta a bhaineann le cabhair a íoc agus réamhíocaíochtaí cabhrach a shainiú. 8. Ina theannta sin, d'fhonn aidhmeanna CEM Aonair a bhaint amach agus a phrionsabail a urramú, ba cheart go dtabharfaí de chumhacht don Choimisiún rialacha a ghlacadh, lena n-áirítear rialacha maidir le bainistiú scéimeanna atá dírithe ar tháirgeadh bainne, siúcra agus fíona a theorannú, maidir le cigireachtaí agus seiceálacha, agus ba cheart go mbeadh sé de chumhacht aige freisin méid urrús a shocrú, na rialacha agus nósanna imeachta maidir le híocaíochtaí neamhdhlite a aisghabháil a chinneadh agus na rialacha maidir le conarthaí a bhaineann le tacaíocht mhargaidh a ghlacadh. 9. Ina theannta sin, in earnáil an fhíona, ba cheart go dtabharfaí de chumhacht don Choimisiún a áirithiú go gcomhlíonann na hiarratais ar shonrúcháin tionscnaimh, ar thásca geografacha, chomh maith le téarmaí traidisiúnta, na coinníollacha atá leagtha síos ag an Rialachán seo chun cur i bhfeidhm aonfhoirmeach a áirithiú ar fud an Aontais. Maidir le táirgí earnáil an fhíona a chur i láthair agus a lipéadú, ba cheart an inniúlacht a thabhairt don Choimisiún na rialacha uile is gá a bhaineann le nósanna imeachta, fógraí agus critéir theicniúla a ghlacadh. 10. D'fhonn a áirithiú go mbainfear amach cuspóirí an chreatlaigh reachtaigh arna mbunú leis an Rialachán seo, ba cheart freisin cumhachtaí monatóireachta buana a thabhairt don Choimisiún i ndáil le gníomhaíochtaí áirithe eagraíochtaí táirgeoirí, grúpaí táirgeoirí, eagraíochtaí idirchraoibhe agus eagraíochtaí oibreoirí. Ina theannta sin, d'fhonn an struchtúr arna shainiú ag CEM Aonair agus a pharaiméadair fíor-riachtanacha a chaomhnú, ba cheart an inniúlacht a thabhairt don Choimisiún na rialacha uile a bhaineann le bearta eisceachtúla margaidh agus bearta eisceachtúla bainistíochta a ghlacadh, ar bearta iad lena mbeartaítear dul i ngleic le fadhbanna práinneacha agus gan coinne a tharlaíonn i mBallstát amháin nó níos mó. 11. Ach amháin mar a bhfhoráiltear go sainráiteach a mhalairt, ba cheart don Choimisiún na gníomhartha cur chun feidhme sin a ghlacadh i gcomhréir le forálacha Rialachán (AE) Uimh. XX/XXXX ó Pharlaimint na hEorpa agus ón gComhairle maidir le [ teideal an Rialacháin ]. 12. Ba cheart an Coimisiún a chumhachtú chun gníomhartha cur chun feidhme a ghlacadh, gan cúnamh ón gCoiste, i gcás bearta faoi leith faoin Rialachán seo, a bhfuil gníomh tapa riachtanach dóibh nó nach bhfuil i gceist leo ach forálacha ginearálta a chur i bhfeidhm gan feidhmiú rogha maidir le tosca ar leith. 13. Ba cheart cumhacht sa bhreis a thabhairt don Choimisiún cúraimí áirithe riaracháin nó bainistíochta a chur i gcrích nach bhfuil glacadh gníomhartha tarmligthe ná gníomhartha cur chun feidhme i gceist leo. 14. Níor cheart, i ngeall ar Rialachán nua maidir le CEM Aonair a bheith ann mar ionadúchán, na cinntí beartais a rinneadh thar na blianta sa chomhbheartas talmhaíochta (dá ngairtear CBT anseo feasta) a thabhairt faoi cheist. Ba cheart gurbh é aidhm an Rialacháin seo, dá bhrí sin, go bunúsach, na cumhachtaí arna dtabhairt don Choimisiún a chur ar chomhréim leis an gConradh Níor cheart mar sin go ndéanfadh sé forálacha atá ann cheana a aisghairm nó a athrú, a bhfuil an bonn cirt atá leo fós bailí, ach amháin má tá na forálacha sin imithe i léig, ná níor cheart go bhforáilfeadh sé go mbeadh rialacha nua nó bearta nua ann. Baineann na heisceachtaí leis an gcur chuige seo le táirgí bia a dháileadh do na daoine is díothaí san Aontas Eorpach, agus leis an gcabhair a dheonaítear faoi chuimsiú Mhonaplacht Alcóil na Gearmáine. Is léiriú ar athbhreithniú cuimsitheach a rinneadh ar bheartas cáilíochta iad forálacha maidir le caighdeáin mhargaíochta. 15. Ba cheart blianta margaíochta a shocrú do ghránaigh, rís, siúcra, farae triomaithe, síolta, ola olóige agus ológa boird, líon agus cnáib, torthaí agus glasraí, bananaí, bainne agus táirgí bainne agus seiriceáin atá curtha in oiriúint den Chuid Is mó do thimthriallta táirgthe bhitheolaíochta gach ceann de na táirgí sin. 16. D’fhonn an margadh a chobhsú agus le háirithiú go mbeidh caighdeán maireachtála cothrom ag an bpobal talmhaíochta, forbraíodh córas difreálaithe maidir le tacaíocht do phraghsanna sna hearnálacha éagsúla, i gcomhthreo le tabhairt isteach scéimeanna tacaíochta díreacha, ag cur san áireamh na riachtanais éagsúla atá ag gach ceann de na hearnálacha seo ar thaobh amháin agus idirthuilleamaíocht na n-earnálacha éagsúla ar an taobh eile. Is éard a bhíonn i gceist leis na bearta sin idirghabháil phoiblí nó, faoi mar a bheidh, cabhair a íoc as táirgí earnálacha na ngránach, na ríse, an tsiúcra, na hola olóige agus na n-ológ boird, na mairteola agus na laofheola, an bhainne agus na dtáirgí bainne, na muiceola agus na caoireola agus na feola gabhair a stóráil go príobháideach. I bhfianaise chuspóirí na leasuithe ina dhiaidh sin ar Rialachán (CE) Uimh. 1234/2007, go háirithe trí Rialachán (CE) Uimh. 72/2009 ón gComhairle an 19 Eanáir 2009 maidir le modhnuithe ar an gComhbheartas Talmhaíochta trí leasú a dhéanamh ar Rialachán (CE) Uimh. 247/2006, Rialachán (CE) Uimh. 320/2006, Rialachán (CE) Uimh. 1405/2006, Rialachán (CE) Uimh. 1234/2007, Rialachán (CE) Uimh. 3/2008 agus Rialachán (CE) Uimh. 479/2008 agus trí Rialachán (CEE) Uimh. 1883/78, Rialachán (CEE) Uimh. 1254/89, Rialachán (CEE) Uimh. 2247/89, Rialachán (CEE) Uimh. 2055/93, Rialachán (CE) Uimh. 1868/94, Rialachán (CE) Uimh. 2596/97, Rialachán (CE) Uimh. 1182/2005 agus Rialachán (CE) Uimh. 315/2007[7] a aisghairm, agus bunaithe ar an mbonn cirt atá ann, is gá, dá bhrí sin, bearta tacaíochta praghsanna a choimeád i gcás ina bhforáiltear iad a bheith ann sna hionstraimí mar a forbraíodh iad san am atá thart, gan aon athruithe substainteacha a dhéanamh i gcomparáid leis an staid dhlíthiúil roimhe sin. 17. Ba cheart na forálacha a rialaíonn na bearta sin a bheith faoi réir struchtúir choitinn, ar mhaithe le soiléire agus le trédhearcacht, ach ba cheart an beartas atá á chur i bhfeidhm i ngach earnáil a choinneáil. Is iomchuí, chun na críche sin, idirdhealú a dhéanamh idir praghsanna tagartha agus praghsanna idirghabhála. 18. Bhí forálacha sna CEManna maidir le gránaigh, mairteoil agus laofheoil agus bainne agus táirgí bainne a raibh sé de chumhacht ag an gComhairle ag gníomhú dá réir, agus i gcomhréir leis an nós imeachta atá leagtha síos in Airteagal 37(2) den Chonradh ag bunú an Chomhphobail Eorpaigh, leibhéil na bpraghsanna a athrú. Ós rud é go bhfuil na córais praghsanna chomh híogair sin ba cheart a shoiléiriú gur féidir, i gcomhréir le hAirteagal 43(2) den Chonradh, leibhéil na bpraghsanna a athrú i gcás gach earnáil atá cumhdaithe ag an Rialacháin seo. 19. Ba cheart praghsanna tagartha a shocrú do cháilíochtaí caighdeánacha siúcra bháin agus siúcra amh. Is éard is ceart a bheith sna cáilíochtaí caighdeánacha sin meáncháilíochtaí ar ionadaitheach iad do shiúcra a tháirgtear san Aontas agus a shainítear ar bhonn critéar a úsáidtear sa trádáil siúcra. Ba cheart freisin go bhféadfaí na cáilíochtaí caighdeánacha a athbhreithniú, go háirithe, chun riachtanais tráchtála agus forbairtí in anailís theicniúil a chur san áireamh. 20. Le háirithiú go mbeidh faisnéis iontaofa ar fáil faoi phraghsanna siúcra ar mhargaí an Aontais, ba cheart a fhoráil sa Rialachán seo go mbeidh córas tuairiscithe praghsanna ann, agus go gcinnfear leibhéil na bpraghsanna margaidh do shiúcra bán ar an mbonn sin. 21. Ar bhonn na leasuithe a tugadh isteach le Rialachán (CE) Uimh. 72/2009 bíonn an córas idirghabhála do ghránaigh, do rís, d'im, agus do bhainne bearrtha triomaithe oscailte le linn tréimhsí áirithe den bhliain. Ba cheart d’oscailt agus do dhúnadh idirghabhála poiblí i gcás earnáil na mairteola agus na laofheola, a bheith ag brath ar leibhéil na bpraghsanna margaidh i rith tréimhse áirithe. 22. Dhéantaí laghdú faoi na CEManna san am atá thart ar leibhéal na bpraghsanna ar ar cheart gránaigh, rís agus mairteoil agus laofheoil a cheannach isteach faoi idirghabháil phoiblí agus socraíodh é nuair a tugadh isteach scéimeanna tacaíochta díreacha sna hearnálacha sin. Dá bhrí sin tá dlúthcheangal idir cabhair faoi na scéimeanna sin ar thaobh amháin agus praghsanna idirghabhála ar an taobh eile. I gcás earnáil an bhainne agus na dtáirgí bainne, socraíodh na praghsanna ar leibhéal a chuirfeadh tomhaltas na dtáirgí sin chun cinn agus a chuirfeadh lena n-iomaíochas. Tá na cinntí beartais sin bailí fós. 23. Ba cheart a fhoráil sa Rialachán seo go ndéanfar táirgí arna gceannach isteach faoi idirghabháil phoiblí a dhiúscairt. Ba cheart bearta mar sin a dhéanamh ar bhealach nach suaitheann an margadh agus a áirithíonn go mbeidh rochtain chothrom ar na hearraí agus go gcaithfear go cothrom leis na ceannaitheoirí. 24. Áirítear ar chuspóirí an CBT, mar a shainítear in Airteagal 39(1) den Chonradh iad, na margaí a chobhsú agus, ina theannta sin, a áirithiú go mbeidh soláthairtí á bhfáil ag tomhaltóirí ar phraghsanna réasúnacha. Thar na blianta bhí an scéim um dháileadh bia mar chranntaca don dá chuspóir seo a baineadh amach go sásúil. Ba cheart go leanfadh an scéim de chuspóirí an CBT a ráthú agus de chuidiú le cuspóirí comhtháthaithe a bhaint amach. Is é an toradh, áfach, atá ar na hathbhreithnithe a rinneadh ar an CBT go bhfuil laghdú de réir a chéile tagtha ar na stoic idirghabhála, agus ar réimse na dtáirgí atá ar fáil. Dá thoradh sin, ba cheart go mbeadh ceannacháin ón margadh freisin ina bhfoinse bhuan soláthair don scéim. 25. D'fhonn bainistíocht bhuiséadach fhónta a áirithiú agus chun lántairbhe a bhaint as gné comhtháthaithe scéim an Aontais, ba cheart a fhoráil go mbeadh uasteorainn sheasta do chabhair ón Aontas agus a fhoráil go gcómhaoineoidh na Ballstáit an clár um dháileadh bia. Ina theannta sin, is léir ón taithí a fuarthas nach foláir dearcadh níos fadtéarmaí le haghaidh na scéime. Ba cheart don Choimisiún mar sin pleananna trí bliana a bhunú do chur chun feidhme na scéime agus ba cheart do Bhallstáit cláir náisiúnta dháilte bia a ullmhú ina leagtar amach a gcuspóirí agus a dtosaíochtaí don scéim, lena n-áirítear gnéithe cothúcháin. Ina theannta sin, ba cheart do na Ballstáit seiceálacha riaracháin agus fisiceacha atá leormhaith a dhéanamh agus pionóis a fhorchur i gcás neamhrialtachtaí d'fhonn a áirithiú go gcuirfear an plean trí bliana chun feidhme i gcomhréir leis na rialacha is infheidhme. 26. D'fhonn a áirithiú go n-oibreofar an scéim dáilte bia ar bhealach trédhearcach, comhtháite agus éifeachtúil do na daoine is díothaí, ba cheart don Choimisiún na nósanna imeachta maidir le glacadh pleananna trí bliana a ghlacadh agus a athbhreithniú agus ba cheart dó na pleananna sin a ghlacadh agus nuair is gá, a athbhreithniú. Ba cheart don Choimisiún freisin forálacha a ghlacadh maidir le heilimintí breise le háireamh sna pleananna trí bliana agus rialacha a ghlacadh maidir le soláthar táirgí chomh maith le nósanna imeachta agus teorainneacha ama is infheidhme maidir le táirgí idirghabhála a tharraingt siar, lena n-áirítear aistrithe idir Bhallstáit agus rialacha maidir le formáid na gclár náisiúnta um dháileadh bia agus tuarascálacha bliantúla cur chun feidhme. Ina theannta sin, d'fhonn aonfhoirmeacht i gcur chun feidhme na bpleananna trí bliana ag na Ballstáit a áirithiú, ba cheart don Choimisiún na nósanna imeachta a ghlacadh maidir le haisíocaíocht chostais na n-eagraíochtaí carthanachta a mheasann na Ballstáit a bheith cáilithe lena n-áirítear teorainneacha ama agus uasteorainneacha airgeadais, na coinníollacha maidir leis na hiarratais ar thairiscintí agus na coinníollacha is infheidhme maidir le táirgí bia agus a soláthar. Ina theannta sin, ba cheart rialacha a ghlacadh lena leagtar síos oibleagáidí na mBallstát maidir le seiceálacha, nósanna imeachta agus spriocdhátaí d'íocaíochtaí, laghduithe i gcás a neamh-chomhlíonta chomh maith le forálacha cuntasaíochta agus na cúraimí atá le comhlíonadh ag comhlachtaí náisiúnta idirghabhála lena n-áirítear i gcás aistrithe idir Bhallstáit. 27. D'fhonn cuidiú le margadh an bhainne a chothromú agus praghsanna an mhargaidh a chobhsú, foráiltear sa Rialachán seo go ndeonófar cabhair chun táirgí áirithe ime a stóráil go príobháideach. Ina theannta sin, ba cheart a thabhairt de chumhacht don Choimisiún cinneadh a dhéanamh maidir le cabhair a thabhairt chun siúcra bán, cineálacha áirithe ola olóige agus táirgí áirithe mairteola agus laofheola, muiceoil, agus caoireoil agus feoil ghabhair a stóráil go príobháideach. 28. Tá scála Aontais chun conablaigh a aicmiú in earnálacha na mairteola agus na laofheola, na muiceola agus na caoireola agus feola gabhair fíor-riachtanach chun críocha taifeadta praghsanna agus chun na socruithe idirghabhála sna hearnálacha sin a chur i bhfeidhm. Ina theannta sin, tacaíonn siad leis an gcuspóir an margadh a dhéanamh níos trédhearcaí. 29. D’fhéadfadh deacrachtaí a bheith ann sa mhargadh i dtáirgí áirithe i mBallstát amháin nó níos mó de thoradh laincisí a bheith curtha ar shaorghluaiseacht de bharr bearta chun galair ainmhithe a chosc ó leathadh. Is léir ón taithí atá againn má tharlaíonn suaitheadh mór ar an margadh, ar nós laghdú suntasach ar thomhaltas nó ar phraghsanna, gur féidir a rá gur tharla sé de bharr tomhaltóirí ag cailleadh muiníne toisc rioscaí don tsláinte phoiblí nó rioscaí do shláinte ainmhithe a bheith ann. 30. Ba cheart go mbeadh baint dhíreach ag na bearta eisceachtúla um thacaíocht mhargaidh do mhairteoil agus laofheoil, bainne agus táirgí bainne, muiceoil, caoireoil agus feoil ghabhair, uibheacha agus feoil éanlaithe clóis le bearta tréidliachta nó sláinte a ghlacfar le dul i ngleic le leathadh galair nó ba cheart go nglacfar na bearta eisceachtúla sin de bharr na mbeart tréidliachta nó sláinte. Ba cheart go ndéanfar na bearta sin arna iarraidh sin do Bhallstáit chun míshocracht mhór na margaí lena mbaineann a sheachaint. 31. Ba cheart a fhoráil go mbeadh sé de chumhacht ag an gCoimisiún bearta idirghabhála speisialta a ghlacadh nuair atá siad sin riachtanach le bagairtí go suaithfí an margadh in earnáil na ngránach a fhreagairt go héifeachtach agus go héifeachtúil, agus le cosc a chur ar chur i bhfeidhm idirghabhála ar mhórscála i réigiúin áirithe an Aontais in earnáil na ríse, nó chun ganntanas ríse gan scilligeadh de bharr tubaistí nádúrtha a chúiteamh. 32. Ba cheart praghas íosta a shocrú i gcomhair biatais chuóta de cháilíocht chaighdeánach, agus ba cheart an cháilíocht sin a shainiú le háirithiú go mbeidh caighdeán cóir maireachtála ag lucht saothraithe biatais siúcra agus siúcra cána an Aontais. 33. Tá ionstraimí sonracha ag teastáil chun cothroime ceart agus dualgas a áirithiú idir gnóthais siúcra agus saothraithe biatais siúcra. Dá bhrí sin, ba cheart na forálacha caighdeánacha lena rialaítear comhaontuithe idir ghairme a bhunú. 34. Tá an-éagsúlacht ag baint leis na dálaí nádúrtha, eacnamaíocha agus teicniúla agus dá bhrí sin tá sé deacair téarmaí aonfhoirmeacha a shocrú i gcomhair ceannach biatais siúcra ar fud an Aontais. Tá comhaontuithe ann cheana féin san earnáil seo idir eagraíochtaí saothraithe biatais siúcra agus gnóthais siúcra. Dá bhrí sin, níor cheart a shainiú sna forálacha creata ach na ráthaíochtaí íosta atá ag teastáil ó shaothraithe biatais siúcra agus ó thionscal an tsiúcra araon le háirithiú go bhfeidhmeoidh margadh an tsiúcra go rianúil, agus go bhféadfar roinnt de na rialacha a mhaolú i gcomhthéacs comhaontaithe a dhéanfar san earnáil. 35. Ba cheart foráil a dhéanamh sa Rialachán seo don táille táirgthe dá bhforáiltear in earnáil an tsiúcra a úsáidtear le rannchuidiú leis an gcaiteachas a dhéantar a mhaoiniú. 36. Ba cheart a fhoráil gur féidir i gcónaí cinneadh a dhéanamh siúcra a tharraingt siar ón margadh ar feadh cibé tréimhse ama a bheidh riachtanach chun cothromaíocht an mhargaidh a áirithiú agus é sin a dhéanamh chun cothromaíocht struchtúrach na margaí siúcra a choinneáil ar phraghsanna i ngar don phraghas tagartha. 37. Maidir le plandaí beo, mairteoil agus laofheoil, muiceoil, caoireoil agus feoil ghabhair, uibheacha agus feoil éanlaithe clóis, ba cheart a fhoráil go bhféadfaí bearta áirithe a ghlacadh oiriúnú an tsoláthair do riachtanais an mhargaidh a éascú. Trí bhíthin a leithéid de bhearta d’fhéadfaí cabhrú na margaí a chobhsú agus caighdeán cóir maireachtála a áirithiú don phobal talmhaíochta lena mbaineann. 38. In earnáil an tsiúcra is ionstraim fhíor-riachtanach maidir le beartas margaidh iad na teorainneacha cainníochtúla ar tháirgeadh. Ní gan fáth a bheartaigh an Comhphobal córais chuótaí a cheapadh san am atá thart maidir le táirgeadh in earnáil an tsiúcra agus tá na fáthanna sin bailí fós. 39. Ba cheart do scéim na gcuótaí siúcra faoin Rialachán seo stádas dlíthiúil na gcuótaí a choimeád a mhéid is de réir chásdlí Chúirt Bhreithiúnais an Aontais Eorpaigh, is meicníocht é córas na gcuótaí chun an margadh a rialáil in earnáil an tsiúcra agus é d’aidhm aige a áirithiú go mbainfear amach cuspóirí leasa phoiblí. 40. Ba cheart a fhoráil sa Rialachán seo go bhféadfaí cuótaí siúcra a choigeartú chun cinntí na mBallstát maidir le hath-leithdháileadh cuótaí náisiúnta a léiriú. 41. I bhfianaise an ghá atá ann go mbeadh solúbthacht náisiúnta áirithe ann maidir le hoiriúnú struchtúrach a dhéanamh ar an tionscal próiseála agus ar fhás biatais agus cána i rith na tréimhse ina bhfuil na cuótaí le cur i bhfeidhm, ba cheart a fhoráil go mbeadh cead ag Ballstáit cuótaí na ngnóthas a athrú laistigh de theorainneacha áirithe ach fós gan srianta a chur le feidhmiú an chiste athstruchtúraithe mar ionstraim. 42. Le háirithiú nach gcuirfeadh siúcra breise an margadh siúcra as a riocht, ba cheart é a bheith de chumhacht ag an gCoimisiún, de réir critéar áirithe, a fhoráil go dtabharfar ar aghaidh an siúcra, an iseaglúcós nó an tsíoróip ionúiline breise mar chuid de chuóta táirgthe na chéad bliana margaíochta eile. Ina theannta sin, má tharlaíonn sé nach gcomhlíontar na coinníollacha is infheidhme i gcás méideanna áirithe, foráiltear go gcuirfear tobhach ar an mbarrachas chun carnadh na gcainníochtaí a chuirfeadh staid an mhargaidh i mbaol a sheachaint. 43. Ba cheart córas na gcuótaí bainne a choinneáil go dtí go n-imíonn sé in éag in 2015, lena n-áirítear tobhach a chur i bhfeidhm ar chainníochtaí bainne a bhailítear nó a dhíoltar le caitheamh go díreach ag an duine os cionn táirsí ráthaíochta áirithe. 44. Ba cheart an t-idirdhealú idir seachadtaí bainne agus díolacháin dhíreacha bainne a choimeád agus ba cheart an scéim a chur i bhfeidhm ar bhonn cion saille ionadaíoch aonair agus cion saille tagartha náisiúnta. Ba cheart údarú a thabhairt d’fheirmeoirí, de réir coinníollacha áirithe, a gcuótaí indibhidiúla féin a aistriú go sealadach. Ina theannta sin ba cheart an prionsabal a choinneáil nuair a dhíoltar feirm nó nuair a ligtear ar léas í nó nuair a aistrítear í mar oidhreacht go n-aistreofar an cuóta atá ag dul léi chuig an gceannaitheoir, an tionónta nó an oidhre mar aon leis an talamh ábhartha, ach fós ba cheart na heisceachtaí ón bprionsabal go bhfuil na cuótaí ceangailte leis na feirmeacha a choinneáil ar mhaithe le leanúint ar aghaidh le hathstruchtúrú a dhéanamh ar tháirgeadh bainne agus an comhshaol a fheabhsú. Ba cheart foráil a dhéanamh maidir le rialacha lena dtugtar údarú do Bhallstáit cuid de na cainníochtaí aistrithe a chur leis an cúltaisce náisiúnta i gcomhréir leis na bealaí éagsúla chun cuótaí a aistriú agus critéir oibiachtúla á n-úsáid chuige sin. 45. Ba cheart an tobhach barrachais a íoctar ar bhainne agus ar tháirgí eile bainne a shocrú ar leibhéal athchomhairleach agus a bheith iníoctha ag na Ballstáit a luaithe agus a sháraítear an cuóta náisiúnta. Ba cheart do na Ballstáit ualach na híocaíochta a roinnt ansin i measc na dtáirgeoirí a raibh páirt acu sa rótháirgeadh. Ba cheart dliteanas a bheith ar na táirgeoirí sin i leith an Bhallstáit maidir lena sciar féin den tobhach a íoc de bhua gur sháraigh siad an chainníocht a bhí ar fáil dóibh. Ba cheart do na Ballstáit tobhach a íoc leis an gCiste Eorpach um Ráthaíocht Talmhaíochta (CERT) a fhreagraíonn do shárú a gcuóta náisiúnta, arna laghdú faoi bhunráta de 1 % d'fhonn cásanna féimheachta a chur san áireamh nó éagumas cinntitheach táirgeoirí áirithe a sciar féin den tobhach dlite a íoc. 46. Maidir le príomhaidhm chóras na gcuótaí bainne éagothromaíocht idir soláthar agus éileamh ar an margadh i gceist agus na barrachais struchtúracha a thagann aisti a laghdú, agus cothromaíocht mhargaidh is fearr a bhaint amach dá bharr, dealraítear gur laghdaigh sí treoshuíomh margaidh mar gur chuir sí freagairt na bhfeirmeoirí ar chomharthaí praghais as riocht agus gur chuir sí cosc ar mhéadú éifeachtúlachta san éarnáil trí mhoill a chur ar athstruchtúrú. Foráladh go ndéanfar cuótaí déiríochta a chéimniú amach trí mhéaduithe 1% in aghaidh na bliana margaíochta ó 2009/2010 go 2013/2014. I gcomhthéacs an earnáil a athstruchtúrú, ba cheart Ballstáit a údarú le cabhair náisiúnta breise a dheonú laistigh de theorainneacha áirithe go dtí an 31 Márta 2014. I ngeall ar mhéaduithe ar chuótaí arna n-ionchorprú i Rialachán (CE) Uimh. 1234/2007 mar a leasaítear le Rialachán (CE) Uimh. 248/2008 ón gComhairle[8], agus an méadú bliantúil 1%, mar aon leis na hathruithe eile a lagdódh an dochúlacht go dtabhófaí tobhach barrachais, is í an Iodáil amháin a bheadh i mbaol an tobhach a thabhú ar bonn na bpatrún táirgthe faoi láthair dá gcuirfí méaduithe bliantúla 1% i bhfeidhm ón tréimhse 2009/2010 go 2013/2014. Dá bhrí sin, agus na patrúin táirgthe reatha i ngach Ballstát á gcur san áireamh, táthar tar éis méadú cuóta a thús-ualú don Iodáil chun an riosca seo a sheachaint. 47. Foráiltear i Rialachán (CE) Uimh. 1234/2007 go mbeidh cineálacha éagsúla scéimeanna cabhrach ann. Rinneadh foráil sa scéim i gcomhair farae triomaithe agus i gcomhair lín agus cnáibe go dtabharfar cabhair phróiseála do na hearnálacha sin mar bhealach chun an margadh inmheánach a rialú i gcás na n-earnálacha lena mbaineann. De thoradh na leasuithe a rinneadh le Rialachán (CE) Uimh. 72/2009 agus de bhun Rialachán (CE) Uimh. 73/2009 ón gComhairle an 19 Eanáir 2009 lena mbunaítear comhrialacha maidir le scéimeanna tacaíochta dírí i gcomhair feirmeoirí faoin gComhbheartas Talmhaíochta agus lena mbunaítear scéimeanna áirithe tacaíochta i gcomhair feirmeoirí, lena leasaítear Rialachán (CE) Uimh. 1290/2005, Rialachán (CE) Uimh. 247/2006, Rialachán (CE) Uimh. 378/2007 agus lena n-aisghairtear Rialachán (CE) Uimh. 1782/2003[9], leanfar de chabhair a thabhairt i gcomhair farae thriomaithe go dtí an 1 Aibreán 2012, agus i gcomhair snáithín lín fhada, snáithín lín ghearr agus snáithín cnáibe go dtí an bhliain mhargaíochta 2011/2012. Ní bheidh feidhm ag córas na gcuótaí stáirse prátaí dá bhforáiltear i Rialachán (CE) Uimh. 1234/2007 mar a leasaítear le Rialachán (CE) Uimh. 72/2009, ná ag an t-íosphraghas gaolmhar ach amháin go deireadh na bliana margaíochta 2011/2012. 48. Tá bearta breise riachtanach le cabhrú le diúscairt breis táirgí bainne d’fhonn margadh an bhainne a chothromú agus chun praghsanna bainne agus táirgí bainne a chobhsú. Ba cheart a fhoráil sa Rialachán seo go ndeonófar cabhair i leith margú táirgí áirithe bainne a mbaintear úsáidí ar leith astu agus a bhfuil cinn scríbe áirithe acu. Ina theannta sin, ba cheart a fhoráil go n-íocfadh an tAontas as cuid den chaiteachas a bhaineann le cabhair a dheonú chun bainne a sholáthar do dhaltaí i scoileanna, d'fhonn daoine óga a spreagadh chun bainne a ól. 49. Ba cheart a fhoráil go bhféadfaí aisíocaíocht táirgthe a dheonú sna cásanna sin ina mbeadh sé riachtanach, ó thaobh mhonarú táirgí áirithe tionsclaíocha, ceimiceacha nó cógaisíochta, go gcuirfí bearta i bhfeidhm chun táirgí áirithe siúcra a chur ar fáil. 50. I gcomhréir le Rialachán (CE) Uimh. 73/2009, rinneadh an íocaíocht i leith limistéar leannlusanna a dhíchúpláil ón 1 Eanáir 2010. D'fhonn na heagraíochtaí leannlusanna a údarú leanúint dá ngníomhaíochtaí mar a rinne siad roimhe, ba cheart foráil shonrach a dhéanamh go n-úsáidfí méideanna coibhéiseacha sna Ballstáit lena mbaineann i gcomhair na ngníomhaíochtaí céanna. 51. Tá maoiniú ón Aontas, ina mbeidh an céatadán sin de chabhair dhíreach a údaraítear do na Ballstáit a choinneáil siar i gcomhréir le Rialachán (CE) Uimh. 73/2009, riachtanach chun eagraíochtaí oibreoirí formheasta a spreagadh chun cláir oibre a tharraingt suas chun feabhas a chur ar cháilíocht táirgthe na hola olóige agus na n-ológ boird. Sa chomhthéacs sin, ba cheart a fhoráil sa Rialachán seo go leithdháilfí tacaíocht an Aontais de réir na dtosaíochtaí a thugtar do na gníomhaíochtaí a ghabhtar ar láimh laistigh de na cláir oibre atá i gceist. 52. Sa Rialachán seo déantar idirdhealú idir torthaí agus glasraí ar thaobh amháin, lena n-áirítear torthaí agus glasraí atá beartaithe lena margú agus torthaí agus glasraí atá beartaithe lena bpróiseáil agus ar an taobh eile torthaí agus glasraí próiseáilte. Níl feidhm ag rialacha i dtaca le heagraíochtaí táirgeoirí, cláir oibriúcháin agus cúnamh airgeadais an Aontais ach amháin maidir le torthaí agus glasraí agus maidir le torthaí agus glasraí atá beartaithe le haghaidh próiseála amháin. 53. Is iad na heagraíochtaí táirgeoirí na gníomhaithe bunúsacha in earnáil na dtorthaí agus na nglasraí. I bhfianaise lárnú an éilimh atá ag síormhéadú, leanann sé de bheith ina riachtanas eacnamaíoch an soláthar a ghrúpáil trí na heagraíochtaí sin d'fhonn stádas na dtáirgeoirí sa mhargadh a neartú. Ba cheart an ghrúpáil sin a dhéanamh ar bhonn deonach agus a húsáideacht a chruthú trí scóip agus éifeachtúlacht na seirbhísí a sholáthraíonn na heagraíochtaí táirgeoirí dá gcomhaltaí. Ós rud é go ngníomhaíonn eagraíochtaí táirgeoirí ar mhaithe le leas a gcomhaltaí agus ar mhaithe sin amháin, ba cheart féachaint orthu amhail is dá mbeidís ag gníomhú in ainm agus thar ceann a gcomhaltaí in ábhair eacnamaíocha. 54. Tá sé deacair táirgeadh torthaí agus glasraí a thuar agus tá na táirgí meatach. Fiú amháin le barrachais theoranta is féidir an margadh a shuaitheadh go suntasach. Dá bhrí sin, ba cheart bearta um bainistiú géarchéimeanna a bhunú. D'fhonn foráil a dhéanamh maidir leis na heagraíochtaí táirgeoirí a dhéanamh níos tarraingtí, ba cheart na bearta sin a chomhtháthú i gcláir oibriúcháin. 55. Agus torthaí agus glasraí á dtáirgeadh agus á margú, ba cheart go gcuirfí saincheisteanna comhshaoil go hiomlán san áireamh, lena n-áirítear cleachtais saothraithe, bainistiú ábhar dramhaíola agus diúscairt táirgí a tharraingítear siar ón margadh, go háirithe maidir le cosaint cháilíocht an uisce agus cothabháil na bithéagsúlachta agus na tuaithe. 56. I gcás na n-eagraíochtaí táirgeoirí in earnáil na dtorthaí agus na nglasraí i mBallstáit a d'aontaigh don Aontas Eorpach an 1 Bealtaine 2004 nó tar éis an dáta sin, i réigiúin áirithe is forimeallaí an Aontais nó sna hoileáin Aeigéacha bheaga agus atá ag iarraidh stádais mar eagraíochtaí táirgeoirí i gcomhréir leis an Rialachán seo, ba cheart go mbainfidís tairbhe as tréimhse eatramhach ar féidir tacaíocht airgeadais náisiúnta agus Aontais a thabhairt lena linn in aghaidh gealltanas áirithe ón eagraíocht táirgeoirí. 57. D'fhonn freagracht níos mó a thabhairt d'eagraíochtaí táirgeoirí in earnáil na dtorthaí agus na nglasraí go háirithe as a gcinntí airgeadais agus chun na hacmhainní poiblí a shanntar dóibh a dhíriú ar riachtanais sa todhchaí, ba cheart téarmaí a shocrú maidir le húsáid na n-acmhainní sin. Is réiteach iomchuí é cómhaoiniú cistí oibriúcháin arna mbunú ag eagraíochtaí táirgeoirí. Ba cheart scóip bhreise a údarú do mhaoiniú i gcásanna áirithe. Níor cheart cistí oibriúcháin a úsáid ach amháin chun cláir oibriúcháin in earnáil na dtorthaí agus na nglasraí a mhaoiniú. D'fhonn caiteachas an Aontais a rialú, ba cheart uasteorainn a bheith ar chúnamh a dheonaítear ar eagraíochtaí táirgeoirí a bhunaíonn cistí oibriúcháin. 58. I réigiúin ina bhfuil eagrú an táirgthe lag in earnáil na dtorthaí agus na nglasraí, ba cheart deonú ranníocaíochtaí, náisiúnta, breise a údarú. I gcás Ballstát atá faoi mhíbhuntáiste ar leith maidir le struchtúir, ba cheart don Aontas na ranníocaíochtaí sin a aisíoc. 59. D'fhonn costas na scéime a shimpliú agus a laghdú, ba cheart na nósanna imeachta agus rialacha maidir le cáilitheacht caiteachais faoi chistí oibriúcháin a chur ar chomhréim le nósanna imeachta agus rialacha maidir le cláir forbartha tuaithe, i gcás inar féidir, trí cheangal a chur ar na Ballstáit straitéis náisiúnta do chláir oibriúcháin a bhunú. 60. Is inmhianaithe dul i ngleic le caitheamh íseal torthaí agus glasraí i measc páistí trí mhéadú a dhéanamh go marthanach ar chion na dtorthaí agus na nglasraí i mbia-aistí na bpáistí nuair a bhíonn a gcleachtais maidir le hithe á bhfoirmiú. Ba cheart a fhoráil, dá bhrí sin, go mbeadh cabhair Aontais ar fáil chun cómhaoiniú a dhéanamh ar sholáthar táirgí ó earnáil na dtorthaí agus na nglasraí, ó earnáil na dtorthaí agus na nglasraí próiseáilte agus ó earnáil na mbananaí do pháistí i bhforais oideachais, agus cómhaoiniú a dhéanamh freisin ar chostais ghaolmhara áirithe a bhaineann le lóistíocht, dáileadh, trealamh, poiblíocht, monatóireacht agus meastóireacht. D'fhonn cur chun feidhme rianúil a áirithiú, ba cheart do na Ballstáit ar mian leo úsáid a bhaint as an Scéim Torthaí Scoile straitéis a tharraingt suas roimh ré, lena n-áirítear, i measc nithe eile, liosta na dtáirgí cáilithe, arna roghnú ar bhonn critéar oibiachtúil lena n-áirítear séasúracht, infhaighteacht, nó saincheisteanna comhshaoil. 61. D'fhonn bainistíocht bhuiséadach fhónta na scéime torthaí scoile a áirithiú, ba cheart a fhoráil go mbeadh uasteorainn socraithe cabhrach ón Aontas agus uasrátaí cómhaoinithe ann. Níor cheart cabhair ón Aontas a úsáid in ionad mhaoiniú aon scéime torthaí scoile ar scéim náisiúnta í atá ann cheana. I bhfianaise na srianta buiséadacha, ba cheart go bhféadfadh na Ballstáit ranníocaíochtaí ón earnáil phríobháideach a chur in ionad a ranníocaíochtaí airgeadais don scéim torthaí scoile. Ionas go mbeidh a scéim éifeachtach, ba cheart do na Ballstáit foráil a dhéanamh maidir le bearta tionlacain agus ba cheart na Ballstáit a údarú le cabhair náisiúnta a dheonú ina leith. 62. Tá sé tábhachtach foráil a dhéanamh maidir le bearta tacaíochta in earnáil an fhíona ar dóigh go neartóidh siad struchtúir iomaíocha. Cé gur cheart don Aontas na bearta sin a mhaoiniú agus a shainiú, ba cheart é a fhágáil faoi na Ballstáit an tsraith beart iomchuí a roghnú chun riachtanais a gcomhlachtaí réigiúnacha a shásamh, ag cur san áireamh a dtréithe ar leith, i gcás inar gá sin, agus iad a chomhtháthú ina gcláir náisiúnta thacaíochta freisin. Ba cheart do na Ballstáit a bheith freagrach as na cláir sin a chur chun feidhme. 63. Ba cheart go mbeadh cur chun cinn agus margú fhíonta an Aontais i dtríú tíortha ina eochairbheart ar leith atá cáilithe le haghaidh clár náisiúnta tacaíochta. Ba cheart leanúint de ghníomhaíochtaí athstruchtúraithe agus athchóirithe a chumhdach i ngeall ar a dtionchair struchtúracha dhearfacha ar earnáil an fhíona. Ba cheart tacaíocht a bheith ar fáil freisin d'infheistíochtaí in earnáil an fhíona ar infheistíochtaí iad atá dírithe ar fheidhmíocht eacnamaíoch na ngnóthas a fheabhsú. Ba cheart beart maidir le tacaíocht do dhriogadh fotháirgí a bheith ar fáil do Bhallstáit ar mian leo a leithéid d'ionstraim a úsáid chun cáilíocht an fhíona a áirithiú, agus an comhshaol a chaomhnú ag an am céanna. 64. Ba cheart ionstraimí coisctheacha a bheith ann amhail árachas buainte, cistí frithpháirteacha agus glasbhuaint cáilithe chun tacaíocht a fháil faoi na cláir thacaíochta in earnáil an fhíona d'fhonn cur chuige freagrach a spreagadh i gcás géarchéimeanna. 65. Ar chúiseanna éagsúla féadfar gur fearr le Ballstáit cabhair dhíchúpláilte a dheonú faoi Scéim na hAoníocaíochta d'fheirmeoirí. Ba cheart mar sin an deis seo a thabhairt do Bhallstáit, agus i ngeall ar thréithe ar leith Scéim na hAoníocaíochta ba cheart aon aistriú dá leithéid a bheith do-aisiompaithe agus ba cheart, leis an aistriú sin, go laghdófaí go comhfhreagrach an buiséad atá ar fáil do na cláir náisiúnta thacaíochta in earnáil an fhíona sna blianta ina dhiaidh sin. 66. Ba cheart go dtiocfadh tacaíocht d'earnáil an fhíona ó bhearta struchtúracha faoi Rialachán (CE) Uimh. 1698/2005 ón gComhairle an 20 Meán Fómhair 2005 maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT)[10]. D'fhonn na hacmhainní airgeadais atá ar fáil faoi Rialachán (CE) Uimh. 1698/2005 a mhéadú, ba cheart aistriú céimseach cistí go dtí an buiséad faoin Rialachán sin a bhunú i gcásanna ina bhfuil na méideanna ábhartha mór go leor. 67. D'fhonn feidhmiú an fhíonmhargaidh a fheabhsú, ba cheart go mbeadh Ballstáit ábalta cinntí arna ndéanamh ag eagraíochtaí idirchraoibhe a chur chun feidhme. Ba cheart go ndéanfadh raon feidhme na gcinntí sin, áfach, cleachtais a d'fhéadfadh an iomaíocht a shaobhadh go mór a eisiamh. 68. I ngeall ar sháruithe ar thoirmeasc idirthréimhseach ar phlanduithe as an nua tá an rótháirgeadh fíona san Aontas níos measa. Tá líon suntasach planduithe neamhdhleathacha san Aontas, ar foinse iomaíochta éagóraí iad a chuireann le fadhbanna earnáil an fhíona agus nach foláir dul i ngleic leo. 69. Cé go raibh tionchar áirithe ag an toirmeasc idirthréimhseach ar phlanduithe as an nua ar an gcothromaíocht idir soláthar agus éileamh san fhíonmhargadh, is constaic é ag an am céanna do tháirgeoirí iomaíocha ar mian leo an t-éileamh méadaithe a fhreagairt go solúbtha. Ós rud é nár bhfuarthas cothromaíocht margaidh fós, agus go bhfuil am ag teastáil chun go mbeidh éifeacht ag na bearta tionlacain amhail an scéim grafa, is gá an toirmeasc ar phlanduithe as an nua a choimeád go dtí an 31 Nollaig 2015. Ba cheart ag an bpointe sin, áfach, an toirmeasc a chur i leataobh go cinnteach ionas gurbh go bhféadfaidh táirgeoirí iomaíocha dálaí margaidh a fhreagairt gan bhac. Ba cheart, áfach, an deis a thabhairt do na Ballstáit an toirmeasc a shíneadh i gcomhair a gcríoch go dtí an 31 Nollaig 2018 má mheasann siad gur gá sin. 70. D'fhonn na deiseanna fíonsaothrúcháin a bhainistiú níos fearr agus úsáid éifeachtúil na gceart um plandú a chur chun cinn agus ar an gcaoi sin tionchar an tsriain idirthréimhsigh ar phlanduithe a laghdú tuilleadh, ba cheart solúbthacht áirithe a bheith fós ann amhail córais na gcúlchistí náisiúnta nó réigiúnacha. 71. Chuirfí feidhmiú ceart an mhargaidh aonair i gcontúirt dá gcuirfí cabhair náisiúnta ar fáil. Ba cheart i bprionsabal feidhm a bheith ag forálacha an Chonartha lena rialaítear Státchabhair maidir le táirgí earnáil an fhíona atá cumhdaithe ag CEM an fhíonmhargaidh. Ní ceart, áfach, deonú cabhrach náisiúnta chun na críocha céanna a eisiamh i ngeall ar na forálacha maidir leis an bpréimh grafa agus bearta áirithe faoi na cláir thacaíochta amháin. 72. D'fhonn foráil a dhéanamh maidir le hearnáil an fhíona a ionchorprú í Scéim na hAoníocaíochta, ba cheart na limistéir fíonsaothrúcháin a shaothraítear go gníomhach a bheith cáilithe do Scéim na hAoníocaíochta dá bhforáiltear i Rialachán (CE) Uimh. 73/2009. 73. Earnáil de chuid na talmhaíochta í an bheachaireacht arb iad na rudaí is suntasaí a bhaineann léi ná an éagsúlacht a bhaineann lena dálaí táirgthe agus a táirgeacht agus scaipeadh agus éagsúlacht a hoibreoirí eacnamaíocha ag na céimeanna táirgthe agus margaíochta araon. Ina theannta sin, ós rud é go bhfuil an galar varróis leata ar fud a lán de na Ballstáit le blianta beaga anuas agus go bhfuil a lán fadhbanna ann dá bharr sin maidir le táirgeadh meala, tá sé riachtanach i gcónaí go mbeadh an tAontas gníomhach toisc nach féidir an varróis a dhíothú go hiomlán agus toisc nach mór táirgí formheasta a úsáid le dul i ngleic léi. Ós rud é go bhfuil cúrsaí amhlaidh, agus chun feabhas a chur ar tháirgeadh agus ar mhargú táirgí beachadóireachta san Aontas, ba cheart cláir náisiúnta a dhréachtú gach trí bliana, ar cláir iad a bhainfeadh le cúnamh teicniúil, rialú varróise, cuíchóiriú a dhéanamh ar bhuailteachas, athstocáil coirceog san Aontas a bhainistiú, agus comhar maidir le cláir thaighde faoi bheachaireacht agus táirgí beachadóireachta chun feabhas a chur ar na dálaí ginearálta maidir le táirgeadh agus margú táirgí beachadóireachta. Ba cheart don Aontas páirtmhaoiniú a chur ar fáil i gcomhair na gclár náisiúnta sin. 74. Ba cheart cabhair ón Aontas do thógáil seiriceán a dheonú i gcomhair gach bosca uibheacha seiriceán a úsáidtear. 75. Nuair a chuirtear caighdeáin i bhfeidhm maidir le margaíocht táirgí talmhaíochta is féidir leo cabhrú feabhas a chur ar na dálaí eacnamaíocha a bhaineann lena dtáirgeadh agus lena margú agus le cáilíocht na dtáirgí sin. Dá bhrí sin, bheadh sé chun leas na dtáirgeoirí, na dtrádálaithe agus na dtomhaltóirí a leithéid de chaighdeáin a chur i bhfeidhm. 76. Tar éis na Teachtaireachta ón gCoimisiún maidir le beartas cáilíochta do tháirgí talmhaíochta[11] agus díospóireachtaí ina dhiaidh sin, meastar gur iomchuí caighdeáin mhargaíochta de réir earnálacha nó táirgí a choimeád, d'fhonn ionchais na dtomhaltóirí a chur san áireamh agus chun cuidiú leis na dálaí eacnamaíocha do tháirgeadh agus do mhargú táirgí talmhaíochta a fheabhsú, chomh maith lena gcáilíocht. 77. D'fhonn a ráthú go bhfuil na táirgí go léir slán, cóir agus de cháilíocht indíolta, agus gan dochar d'fhorálacha arna nglacadh in earnáil an bhia agus, go háirithe dlí ginearálta an bhia atá i Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 ag leagan síos phrionsabail agus cheanglais ghinearálta dhlí an bhia, ag bunú Údaráis Eorpaigh um Shábháilteacht Bia agus ag leagan síos nósanna imeachta i dtaca le sábháilteacht bia[12], agus prionsabail agus ceanglais na nósanna imeachta sin, ba cheart caighdeán margaíochta bunúsach ginearálta, mar a fhoráiltear sa Teachtaireacht thuasluaite ón gCoimisiún, a bheith iomchuí i gcomhair táirgí nach bhfuil cumhdaithe ag caighdeáin mhargaíochta de réir earnálacha nó táirgí. Nuair a chomhlíonann na táirgí sin caighdeán idirnáisiúnta margaíochta infheidhme, de réir mar is iomchuí, ba cheart glacadh leis na táirgí sin mar tháirgí a chomhlíonann an caighdeán ginearálta margaíochta. 78. I gcás earnálacha agus/nó táirgí áirithe, is eilimintí tábhachtacha iad sainmhínithe, sonrúcháin agus/nó tuairiscí díolacháin chun coinníollacha iomaíochta a chinneadh. Is iomchuí, dá bhrí sin, sainmhínithe, sonrúcháin agus tuairiscí díolacháin a leagan síos do na hearnálacha áirithe sin agus/nó na táirgí sin, nár cheart iad a úsáid ach amháin san Aontas chun táirgí a chomhlíonann na ceanglais chomhfhreagracha a mhargú. 79. I Rialachán (CE) Uimh. 1234/2007 coimeádtar an cur chuige earnála dá bhforáiltear sna Comheagraíochtaí Margaidh roimhe seo maidir leis na caighdeáin mhargaíochta. Is iomchuí forálacha de chineál chothrománach a thabhairt isteach. 80. Faoi Rialachán (CE) Uimh. 1234/2007 cuireadh de chúram ar an gCoimisiún, go dtí seo, forálacha a ghlacadh maidir le caighdeáin mhargaíochta d'earnálacha áirithe. Ós rud é go bhfuil gné mhionsonraithe theicniúil ag baint leis na caighdeáin sin agus gur gá a n-éifeachtacht a fheabhsú i gcónaí agus iad a chur in oiriúint do chleachtais trádála atá ag síorathrú, b’iomchuí an rud é an cur chuige sin a chur i bhfeidhm ar na caighdeáin mhargaíochta uile, ach na critéir is ceart a chur san áireamh a shonrú agus na rialacha ábhartha á leagan síos. 81. Ba cheart caighdeáin mhargaíochta a chur i bhfeidhm chun go bhféadfar táirgí de cháilíocht chaighdeánaithe agus shásúil a sholáthar don mhargadh. Ba cheart go mbainfeadh na caighdeáin sin go háirithe, le sainmhínithe, grádú in aicmí, cur i láthair agus lipéadú, pacáistiú, modh táirgthe, leasú, iompar, faisnéis faoi tháirgeoirí, ábhar substaintí áirithe, doiciméid ghaolmhara riaracháin, stóráil, deimhniúcháin agus teorainneacha ama. 82. Ag cur san áireamh go háirithe leas na dtomhaltóirí i dtaca le faisnéis leormhaith agus thrédhearcach a fháil faoi tháirgí, ba cheart go bhféadfaí tásca iomchuí faoin áit feirmeoireachta a chinneadh ar bhonn cás i ndiaidh cáis ar an leibhéal geografach is iomchuí, ach sainiúlachtaí earnálacha áirithe a chur san áireamh, go háirithe maidir le táirgí talmhaíochta próiseáilte. 83. Ba cheart don Choimisiún, agus na caighdeáin mhargaíochta de réir earnálacha agus táirgí á sainiú aige, ionchais na dtomhaltóirí, sainiúlacht gach earnála agus moltaí comhlachtaí idirnáisiúnta a chur san áireamh. 84. Ina theannta sin, ba cheart foráil a dhéanamh maidir le bearta speisialta a ghlacadh, nuair is gá, go háirithe i ndáil le modhanna anailíse, d'fhonn mí-úsáidí i dtaca le cáilíocht agus barántúlacht na dtáirgí a chuirtear i láthair na dtomhaltóirí a sheachaint. 85. D'fhonn comhlíonadh na gcaighdeán margaíochta a ráthú, ba cheart foráil a dhéanamh maidir le seiceálacha agus pionóis i gcás neamhchomhlíonadh na n-oibleagáidí ina leith sin. Ba cheart do na Ballstáit freagracht a ghlacadh as na seiceálacha sin. 86. Ba cheart, i bprionsabal, feidhm a bheith ag caighdeáin mhargaíochta maidir leis na táirgí uile a chuirtear ar an margadh san Aontas. 87. Is iomchuí foráil a dhéanamh maidir le rialacha speisialta i ndáil le táirgí a allmhairítear ó thríú tíortha. I gcomhréir leis na rialacha sin féadfar maoluithe a dhéanamh ar na caighdeáin mhargaíochta i gcás tríú tíortha áirithe má tá forálacha áirithe i bhfeidhm acu agus má thugtar ráthaíocht go bhfuil siad comhionann le reachtaíocht an Aontais. 88. Maidir le saillte inleata is iomchuí an deis a thabhairt isteach do Bhallstáit rialacha náisiúnta áirithe maidir le leibhéil cháilíochta a choimeád nó a ghlacadh. 89. Ba cheart forálacha maidir le fíon a chur i bhfeidhm i bhfianaise na gcomhaontuithe a tugadh i gcrích faoi Airteagal 218 den Chonradh. 90. Is iomchuí rialacha a leagan síos maidir le haicmiú cineálacha fíonchaor, agus dá réir na rialacha sin leanfaidh Ballstáit a tháirgeann níos mó ná 50 000 heictilítear in aghaidh na bliana de bheith freagrach as aicmiú na gcineálacha fíonchaor ónar féidir fíon a dhéanamh ina gcríocha. Ba cheart cineálacha áirithe fíonchaor a eisiamh. 91. Is iomchuí cleachtais fhíoneolaíocha áirithe agus srianta áirithe do tháirgeadh fíona a chinneadh, lena n-áirítear go háirithe i ndáil le cumasc agus úsáid cineálacha áirithe úrfhíona fíonchaor, sú fíonchaor agus fíonchaor úr de thionscnamh tríú tíortha. D'fhonn na caighdeáin idirnáisiúnta a chomhlíonadh, i gcás cleachtas fíoneolaíoch breise, ba cheart mar riail ghinearálta na cleachtais fhíoneolaíocha atá molta ag an Eagraíocht Idirnáisiúnta Fíniúna agus Fíona ( International Organisation of Vine and Wine , OIV) a bheith mar bhonn ag an gCoimisiún. 92. I gcás earnáil an fhíona, ba cheart na Ballstáit a údarú teorainn a chur le húsáid cleachtas fíoneolaíoch áirithe nó iad a eisiamh agus srianta níos déine a choimeád i gcás fíonta a tháirgtear ina gcríocha, chomh maith le húsáid thurgnamhach cleachtas fíoneolaíoch neamhúdaraithe faoi choinníollacha atá le sainiú. 93. Tá coincheap na bhfíonta d'ardchaighdeán san Aontas bunaithe ar, inter alia , na saintréithe sonracha inchurtha i leith thionscnamh geografach an fhíona sin. Aithnítear na fíonta sin do na tomhaltóirí trí shonrúcháin tionscnaimh faoi chosaint agus tásca geografacha faoi chosaint. Ionas go mbeidh creat trédhearcach agus níos mionléirithe mar chranntaca don cháilíocht a mhaíonn na táirgí lena mbaineann, ba cheart córas a bhunú ina ndéantar iarratais ar shonrúchán tionscnaimh nó ar thásc geografach a scrúdú i gcomhréir leis an gcur chuige a leantar faoi bheartas cáilíochta cothrománach an Aontais, ar beartas é is infheidhme maidir le bia-ábhair nach fíon nó biotáillí iad i Rialachán (CE) Uimh. 510/2006 ón gComhairle an 20 Márta 2006 maidir le tásca geografacha agus sonrúcháin tionscnaimh a chosaint i gcomhair táirgí talmhaíochta agus bia-ábhar[13]. 94. D'fhonn tréithe cáilíochta ar leith fíonta le sonrúchán tionscnaimh nó tásc geografach a chaomhnú, ba cheart Ballstáit a údarú rialacha níos déine a chur i bhfeidhm ina leith sin. 95. Chun cáiliú do chosaint san Aontas, ba cheart sonrúcháin tionscnaimh agus tásca geografacha i gcomhair fíona a aithint agus a chlárú ar leibhéal an Aontais. D'fhonn a áirithiú go gcomhlíonann na hainmneacha faoi seach na coinníollacha atá leagtha síos sa Rialachán seo, ba cheart d'údaráis náisiúnta an Bhallstáit lena mbaineann na hiarratais a scrúdú, faoi réir forálacha comhchoiteanna íosta a chomhlíonadh, lena n-áirítear nós imeachta náisiúnta agóide. Ba cheart don Choimisiún na hiarratais a iniúchadh ina dhiaidh sin chun a áirithiú nach bhfuil aon earráidí follasacha ann agus go ndéantar dlí an Aontais agus leas geallsealbhóirí lasmuigh den Bhallstát a dhéanann an t-iarratas a chur san áireamh. 96. Ba cheart cosaint a bheith ar fáil do shonrúcháin tionscnaimh agus do thásca geografacha tríú tíortha i gcás ina gcosnaítear iad ina dtír thionscnaimh. 97. Ba cheart don nós imeachta clárúcháin a chur ar chumas aon duine nádúrtha nó dlítheanaigh a bhfuil leas dlisteanach aige/aici i mBallstát nó i dtríú tír a chearta a fheidhmiú trína agóidi a chur i bhfios. 98. Ba cheart sonrúcháin tionscnaimh agus tásca geografacha atá cláraithe a chosaint ar úsáidí a bhaineann leas míchuí as clú na dtáirgí a chomhlíonann na coinníollacha. D'fhonn iomaíocht chothrom a chur chun cinn agus gan tomhaltóirí a chur amú, ba cheart go ndéanfadh an chosaint seo difear do tháirgí agus seirbhísí nach bhfuil cumhdaithe ag an Rialachán seo, lena n-áirítear na cinn nach bhfuil in Iarscríbhinn I a ghabhann leis an gConradh. 99. Úsáidtear téarmaí áirithe go traidisiúnta san Aontas agus tugann siad faisnéis do na tomhaltóirí faoi thréithe ar leith agus cáilíocht na bhfíonta ag comhlánú na faisnéise a thugtar sna sonrúcháin tionscnaimh agus sna tásca geografacha. D'fhonn oibriú an mhargaidh inmheánaigh agus iomaíocht chothrom a áirithiú agus ionas nach gcuirfear tomhaltóirí amú, ba cheart na téarmaí traidisiúnta sin a bheith cáilithe chun cosaint a fháil san Aontas. 100. Is féidir le tuairisc, sonrúchán agus cur i láthair tháirgí earnáil an fhíona, atá cumhdaithe ag an Rialachán seo, tionchar suntasach a imirt ar a n-indíoltacht. D'fhéadfadh difríochtaí idir dlíthe na mBallstát maidir le lipéadú táirgí fíona bac a chur ar fheidhmiú rianúil an mhargaidh inmheánaigh. Ba cheart dá bhrí sin rialacha a leagan síos ina gcuirtear san áireamh leasa dlisteanacha na dtomhaltóirí agus na dtáirgeoirí. Ar an ábhar seo, is iomchuí foráil a dhéanamh maidir le rialacha Aontais i dtaca le lipéadú. 101. Nuair a thagann barrachais táirgí bainne chun cinn, nó nuair is cosúil go dtarlóidh a leithéid, lena gcruthaítear éagothroime thromchúiseach sa mhargadh, nó nuair is cosúil go dtarlódh a leithéid, ba cheart cabhair a thabhairt le haghaidh bainne bhearrtha agus bainne bhearrtha thriomaithe a tháirgtear san Aontas agus a bheartaítear a úsáid mar ábhair bheatha. Trí bhíthin na rialacha maidir le húsáid cáiséine agus cáiséanáití i monarú cáise beartaítear dul i ngleic le torthaí díobhálacha a d'fhéadfadh a theacht as an scéim cabhrach sin, ag cur san áireamh soghontacht na cáise maidir le hoibriúcháin ina gcuirtear cáiséin agus cáiséanáití ina háit, ag cuidiú le cobhsú an mhargaidh ar an gcaoi sin. 102. Díríonn an Rialachán seo ar chineálacha éagsúla eagraíochtaí chun cuspóirí beartais a bhaint amach, go háirithe d'fhonn cáilíocht na dtáirgí lena mbaineann a fheabhsú agus a ráthú agus a margaí a chobhsú trí oibriú i gcomhar le chéile. Tá forálacha ábhartha Rialachán (CE) Uimh. 1234/2007 bunaithe ar eagraíochtaí a dtugann na Ballstáit aitheantas dóibh, nó ar thug an Coimisiún aitheantas dóibh i gcomhréir le coinníollacha áirithe. Ba cheart na forálacha seo a choimeád. 103. D'fhonn tionchar eagraíochtaí táirgeoirí agus comhlachas dá gcuid a mhéadú, in earnáil na dtorthaí agus na nglasraí, agus chun an méid cobhsaíochta is inmhianaithe a áirithiú don mhargadh, ba cheart na Ballstáit a údarú faoi choinníollacha áirithe na rialacha a shíneadh go táirgeoirí nach comhaltaí iad ina réigiún, go háirithe, rialacha maidir le táirgeadh, margú agus cosaint an chomhshaoil, arna nglacadh ag eagraíocht nó comhlachas an réigiúin lena mbaineann i gcomhair a chomhaltaí. 104. I gcás earnáil na dtorthaí agus na nglasraí go háirithe, ba cheart go bhféadfaí aitheantas sonrach a thabhairt do na heagraíochtaí sin a thugann cruthúnas go bhfuil ionadaíochas leordhóthanach acu agus a dhéanann beart praiticiúil maidir le cuspóirí Airteagal 39 den Chonradh. Maidir leis na forálacha i dtaca leis na rialacha arna nglacadh ag eagraíochtaí táirgeoirí agus a gcomhlachais a shíneadh agus i dtaca leis na costais a thig as na síntí sin a chomhroinnt, ba cheart, i bhfianaise chosúlacht na gcuspóirí a shaothraítear, feidhm a bheith acu maidir le heagraíochtaí idirchraoibhe freisin. Ba cheart cur chuige cosúil a chur i bhfeidhm maidir le heagraíochtaí idirchraoibhe in earnáil an tobac. 105. [D'fhonn forbairt réasúnta an táirgthe a áirithiú agus ar an mbealach sin caighdeán cothrom maireachtála a áirithiú d'fheirmeoirí déiríochta, ba cheart a gcumhacht mhargála le lucht próiseála a neartú, rud ar ceart leithdháileadh níos cothroime breisluacha a theacht as ar fud an tslabhra sholáthair. Dá bhrí sin, d'fhonn cuspóirí sin an chomhbheartais talmhaíochta a chur i gcrích, ba cheart foráil a ghlacadh de bhun Airteagal 42 agus Airteagal 43(2) den Chonradh chun údarú a thabhairt d'eagraíochtaí táirgeoirí comhdhéanta d'fheirmeoirí déiríochta nó a gcomhlachais, téarmaí conartha a chaibidil, lena n-áirítear praghas, go comhpháirteach agus i gcás táirgthe roinnt dá gcomhaltaí nó na gcomhaltaí uile, le teach bainne. D'fhonn iomaíocht éifeachtach sa mhargadh déiríochta a choimeád, ba cheart an deis seo a bheith faoi réir srianta iomchuí cainníochtúla. Ar an ábhar sin, ba cheart na heagraíochtaí táirgeoirí sin a bheith cáilithe chun aitheantas a fháil faoi CEM Aonair. 106. Táthar tar éis rialacha a thabhairt isteach ar leibhéal an AE d'eagraíochtaí idirchraoibhe in éarnálacha áirithe. Is féidir leis na heagraíochtaí sin ról úsáideach a imirt chun idirphlé a éascú idir gníomhaithe sa slabhra soláthair, agus chun dea-chleachtas agus trédhearcacht sa mhargadh a chur chun cinn. Ba cheart na rialacha sin a chur i bhfeidhm in earnáil an bhainne agus na dtáirgí bainne araon, chomh maith le forálacha lena soiléirítear seasamh na n-eagraíochtaí sin faoi dhlí na hiomaíochta ach ag áirithiú nach saobhtar an iomaíocht nó an margadh inmheánach nó nach ndéantar difear do dhea-fheidhmiú chomheagraíocht an mhargaidh.] 107. I gcás earnálacha áirithe, seachas na hearnálacha sin a bhforáiltear sna rialacha reatha aitheantas a thabhairt dá n-eagraíochtaí táirgeoirí nó idirchraoibhe, d’fhéadfadh sé gur mhian le Ballstáit aitheantas a thabhairt do na heagraíochtaí sin bunaithe ar a ndlíthe náisiúnta féin sa mhéid is go bhfuil sé sin ag luí le dlí an Aontais. 108. Ós rud é go bhfuil margadh aonair ann ní mór córas trádála a bheith ann ag teorainneacha seachtracha an Aontais. Ba cheart dleachtanna allmhairiúcháin agus aisíocaíochtaí onnmhairiúcháin a bheith ina gcuid den chóras trádála sin agus ba cheart, i bprionsabal, go gcobhsódh sé margadh an Aontais. Ba cheart an córas trádála a bheith bunaithe ar na gealltanais ar glacadh leo faoi Bhabhta Uragua den Chaibidlíocht Iltaobhach Trádála. 109. Is é an rud is tábhachtaí maidir le monatóireacht sreabha tráchtála bainistiú a dhéanamh ar bhealach solúbtha. Ba cheart an cinneadh a dhéanamh faoi cheanglais cheadúnaithe a thabhairt isteach ag cur san áireamh an gá atá le ceadúnais ó thaobh bhainistiú na margaí lena mbaineann agus, go háirithe, chun monatóireacht a dhéanamh ar allmhairiú na dtáirgí atá i gceist. 110. Is sa Chomhtharaif Chustaim den Chuid Is mó atá na dleachtanna custaim leagtha síos, arb iad na dleachtanna custaim is infheidhme maidir le táirgí talmhaíochta faoi chomhaontuithe na hEagraíochta Domhanda Trádála (EDT). I gcás roinnt táirgí, áfach, in earnálacha na ngránach agus na ríse tá sé riachtanach socruithe a dhéanamh chun go bhféadfar maoluithe a ghlacadh ós rud é gur tugadh isteach meicníochtaí breise. 111. Ba cheart dleacht bhreise a bheith iníoctha i gcás allmhairiú táirgí áirithe talmhaíochta, má chomhlíontar coinníollacha áirithe, chun cosc a chur ar na tionchair dhíobhálacha a d’fhéadfadh a bheith ag allmhairí de na táirgí dá leithéid ar mhargadh an Aontais nó le dul i ngleic leis na tionchair sin. 112. Is iomchuí, faoi choinníollacha áirithe, cuótaí taraifí allmhairiúcháin a oscailt agus a riar, ar cuótaí taraifí iad a thagann ó chomhaontuithe idirnáisiúnta a tugadh i gcrích i gcomhréir leis an gConradh nó ó ghníomhartha eile. 113. Is é is aidhm leis na tobhaigh allmhairiúcháin ar chumaisc oibriú ceart an chórais dleachtanna d'allmhairiú cumasc de ghránaigh, de rís agus de rís bhriste a áirithiú. 114. Sa Rialachán seo cinntear riachtanas soláthair thraidisiúnta maidir le siúcra a bheartaítear a mhínghlanadh do bhliain mhargaíochta. D'fhonn soláthar a áirithiú don tionscal mínghlanta san Aontas, ba cheart ceadúnais allmhairiúcháin do shiúcra le haghaidh mínghlanta a chur in áirithe do mhínghlantóirí lánaimseartha le linn na chéad trí mhí de gach bliain mhargaíochta, laistigh de na teorainneacha atá leagtha amach leis an riachtanas soláthair thraidisiúnta. 115. D’fhonn cosc a chur ar an suaitheadh a d’fhéadfadh barra mídhleathacha a dhéanamh ar CEM i gcomhair cnáibe le haghaidh snáithín, ba cheart foráil a dhéanamh sa Rialachán maidir le seiceáil a dhéanamh ar allmhairí cnáibe agus síl chnáibe le háirithiú go dtabharfar ráthaíochtaí faoin gcion de theitrihidreacannaibionól atá sna táirgí sin. Ina theannta sin ba cheart leanúint de chóras rialaithe a chur i bhfeidhm i gcás allmhairí síl cnáibe a bhfuiltear ag súil iad a úsáid i gcomhair cuspóirí eile seachas iad a chur, ina ndéanfaí forail maidir le húdarú na n-allmhaireoirí lena mbaineann. 116. Is féidir gach beart cosanta eile ag teorainneacha seachtracha an Aontais a ligean thar ceal de bharr an chórais dleachta custaim atá ann anois. D’fhéadfadh sé tarlú i gcúinsí eisceachtúla nár leormhaith an margadh inmheánach agus an mheicníocht dleachta. Ba cheart go mbeadh sé ar chumas an Aontais gach beart atá riachtanach a chur i bhfeidhm go tapa sna cásanna sin i dtreo is nach mbeadh margadh an Aontais gan cosaint in aghaidh suaite a d'fheadfadh a leanúint astu. Ba cheart do na bearta sin gealltanais idirnáisiúnta an Aontais. 117. Ba cheart foráil a dhéanamh go bhféadfaí cosc a chur le socruithe próiseála isteach agus amach. B’iomchuí, dá bhrí sin, go mbeifí ábalta úsáid socruithe próiseála amach agus isteach a chur ar fionraí sna cásanna sin. 118. I dtaca le forálacha maidir le haisíocaíochtaí a thabhairt ar onnmhairithe do thríú tíortha, ar forálacha iad atá bunaithe ar an difríocht idir praghsanna laistigh den Aontas agus ar mhargadh an domhain, agus a thig faoi réim na dteorainneacha atá leagtha síos sna gealltanais a tugadh san EDT, ba cheart go gcosnódh siad sin rannpháirteachas an Aontais i dtrádáil idirnáisiúnta maidir le táirgí áirithe a thagann faoi réim an Rialacháin seo. Ba cheart onnmhairithe a dtugtar fóirdheontais dóibh a bheith faoi réir teorainneacha ó thaobh luacha agus cainníochta. 119. Ba cheart comhlíonadh na dteorainneacha luacha a áirithiú nuair atá na haisíocaíochtaí onnmhairiúcháin á socrú trí mhonatóireacht a dhéanamh ar íocaíochtaí faoi na rialacha a bhaineann le CERT. Is féidir an mhonatóireacht a éascú trí na haisíocaíochtaí onnmhairiúcháin a shocrú go héigeantach roimh ré, agus a cheadú fós i gcás aisíocaíochtaí difreáilte, go bhféadfaí an ceann scríbe sonraithe a athrú laistigh de limistéar geografach áirithe a bhfuil feidhm ag ráta aisíocaíochta onnmhairiúcháin aonair maidir leis. Ba cheart an aisíocaíocht onnmhairiúcháin is infheidhme maidir leis an gceann scríbe iarbhír a íoc nuair a athraítear ceann scríbe, agus an uasteorainn maidir leis an méid is infheidhme maidir leis an gceann scríbe a shocrú roimh ré. 120. Ba cheart córas monatóireachta atá iontaofa agus éifeachtach a úsáid le háirithiú go gcomhlíontar na teorainneacha cainníochta. Chuige sin ba cheart ceadúnas onnmhairiúcháin a bheith tugtha sula ndeonaítear aisíocaíochtaí onnmhairiúcháin. Ba cheart aisíocaíochtaí onnmhairiúcháin a dheonú suas go dtí na teorainneacha atá ar fáil ag brath ar chás faoi leith gach táirge atá i gceist. Ní ceart eisceachtaí a dhéanamh maidir leis an riail sin ach amháin i gcás táirgí próiseáilte nach bhfuil liostaithe in Iarscríbhinn I a ghabhann leis an gConradh, agus nach bhfuil feidhm ag teorainneacha méide maidir leo. Ba cheart foráil a dhéanamh maidir le maolú ar chomhlíonadh docht na rialacha bainistithe i gcás nach dócha go sáróidh na honnmhairithe sin a bhfuil aisíocaíochtaí onnmhairiúcháin ag dul leo an chainníocht atá leagtha síos. 121. I gcás onnmhairiú bó-ainmhithe beo, ba cheart foráil a dhéanamh nach ndéanfar aisíocaíochtaí onnmhairiúcháin a dheonú agus a íoc ach amháin ar choinníoll go gcomhlíonfar forálacha reachtaíocht an Aontais maidir le leas ainmhithe agus go háirithe na forálacha sin a bhaineann le cosaint ainmhithe agus iad á n-iompar. 122. I gcásanna áirithe féadfar leas a bhaint as cóireáil speisialta allmhairiúcháin do tháirgí talmhaíochta i dtríú tíortha má chomhlíonann na táirgí sonraíochtaí áirithe agus/nó coinníollacha maidir le praghsanna. Ní mór comhar riaracháin a bheith ann idir údaráis na tríú tíre allmhairithe agus an tAontas le háirithiú go gcuirfear an córas sin i bhfeidhm i gceart. Chuige sin, ba cheart deimhniú arna eisiúint san Aontas a bheith in éineacht leis na táirgí. 123. Tá tábhacht eacnamaíoch nach beag don Aontas ag baint le honnmhairiú bleibíní bláthanna chuig tríú tíortha. Féadfar a áirithiú go leanfaidh na honnmhairithe sin ar aghaidh agus go bhforbrófar iad trí phraghsanna sa mhargadh sin a chobhsú. Ba cheart foráil a dhéanamh dá bhrí sin sa Rialachán seo maidir le praghsanna íosta onnmhairiúcháin i gcomhair na dtáirgí atá i gceist. 124. I gcomhréir le hAirteagal 42 den Chonradh ní bheidh feidhm ag forálacha na caibidle den Chonradh a bhaineann le rialacha iomaíochta maidir le táirgeadh agus trádáil táirgí talmhaíochta ach amháin sa mhéid a chinnfidh reachtaíocht an Aontais faoi chuimsiú Airteagal 43(2) agus (3) den Chonradh agus i gcomhréir leis an nós imeachta atá leagtha síos iontu. Dearbhaíodh gur infheidhme na forálacha maidir le státchabhair den Chuid Is mó. Rinneadh tuilleadh sainithe ar chur i bhfeidhm rialacha an Chonartha, go háirithe a mhéid agus a bhaineann siad le gnóthais, i Rialachán (CE) Uimh. 1184/2006 ón gComhairle an 24 Iúil 2006 lena gcuirtear rialacha áirithe maidir le hiomaíocht i bhfeidhm maidir le táirgeadh agus trádáil táirgí talmhaíochta[14]. I gcomhréir leis an gcuspóir maidir le tacar cuimsitheach amháin de rialacha maidir le beartas margaidh a chruthú is iomchuí foráil a dhéanamh maidir leis na rialacha lena mbaineann sa Rialachán seo. 125. Ba cheart na rialacha maidir le hiomaíocht a bhaineann leis na comhaontuithe, cinntí agus cleachtais dá dtagraítear in Airteagal 101 den Chonradh, agus le mí-úsáid ceannasachta a chur i bhfeidhm maidir le táirgeadh agus trádáil táirgí talmhaíochta, fad is nach gcuireann a gcur i bhfeidhm bac ar fheidhmiú eagraíochtaí náisiúnta na margaí talmhaíochta agus nach gcuireann siad baint amach chuspóirí an CBT i gcontúirt. 126. Ba cheart cur chuige speisialta a chur i bhfeidhm i gcás eagraíochtaí feirmeoirí arb é an aidhm faoi leith atá acu ná comhtháirgeadh nó comhmhargú táirgí talmhaíochta, nó leas a bhaint as saoráidí comhchoiteanna, ach amháin má eisiann na comhghníomhaíochtaí sin iomaíocht nó má chuireann siad baint amach chuspóirí Airteagal 39 den Chonradh i gcontúirt. 127. I dtreo nach gcuirfí forbairt an CBT i gcontúirt agus chun deimhneacht dhlíthiúil a áirithiú agus chun nach gcaithfear ar bhealach idirdhealaitheach leis na gnóthais lena mbaineann, ba cheart go mbeadh sé de chumhacht ag an gCoimisiún amháin, faoi réir athbhreithniú na Cúirte Breithiúnais, cinneadh a dhéanamh an bhfuil comhaontuithe, cinntí agus cleachtais dá dtagraítear in Airteagal 101 den Chonradh ag luí le cuspóirí an CBT. 128. Chuirfí feidhmiú ceart an mhargaidh aonair bunaithe ar chomhphraghsanna i gcontúirt dá gcuirfí cabhair náisiúnta ar fáil. Dá bhrí sin ba cheart, mar riail ghinearálta, feidhm a bheith ag forálacha an Chonartha a rialaíonn Státchabhair maidir leis na táirgí atá cumhdaithe ag an Rialachán seo. Ba cheart eisceachtaí a cheadú i gcásanna áirithe. I gcás ina bhfuil feidhm ag na heisceachtaí sin, ba cheart go bhféadfadh an Coimisiún liosta a tharraingt suas den chabhair náisiúnta atá ann, nó den chabhair náisiúnta nua nó mholta, agus barúlacha iomchuí a thabhairt do na Ballstáit agus bearta oiriúnacha a mholadh dóibh. 129. Tá tosca sonracha eacnamaíocha ag an bhFionlainn agus ag an tSualainn ó am a n-aontachais ó thaobh táirgthe agus margú réinfhianna agus táirgí réinfhianna agus dá bhrí sin féadfaidh siad cabhair a dheonú ina leith sin. Ina theannta sin féadfaidh an Fhionlainn, faoi réir údarú an Choimisiúin, cabhair a dheonú faoi seach i gcomhair cainníochtaí áirithe síolta agus i gcomhair cainníochtaí áirithe síolta gránach a tháirgtear san Fhionlainn amháin de bharr na haeráide faoi leith atá acu. 130. D'fhonn aghaidh a thabhairt ar ghéarchéimeanna a bhfuil údar leo fiú tar éis deireadh a chur leis an mbeart eatramhach driogtha éigeandála dá bhforáiltear faoi na cláir thacaíochta in 2012, ba cheart na Ballstáit a bheith ábalta cabhair a thabhairt do dhriogadh éigeandála laistigh de theorainn bhuiséadach iomlán 15% de luach bhuiséad bliantúil ábhartha an Bhallstáit le haghaidh a chláir náisiúnta thacaíochta. Ba cheart fógra a thabhairt don Choimisiún faoi aon chabhair dá leithéid agus é a fhormheas faoin Rialachán seo sula ndeonaítear í. 131. Beidh fadhbanna oiriúnaithe an-mhór ag saothraithe biatais siúcra sna Ballstáit sin a ndéanfar laghdú mór ar a gcuótaí siúcra. Níor leor, sna cásanna sin, cabhair idirthréimhseach an Aontais dá bhforáiltear i Rialachán (CE) Uimh. 73/2009 chun fadhbanna saothraithe biatais a réiteach go hiomlán. Dá bhrí sin ba cheart údarú a bheith ag Ballstáit, a bhfuil laghdú níos mó ná 50 % déanta acu ar an gcuóta siúcra a socraíodh an 20 Feabhra 2006 in Iarscríbhinn III a ghabhann le Rialachán (CE) Uimh. 318/2006 ón gComhairle an 20 Feabhra 2006 maidir le comheagraíocht na margaí in earnáil an tsiúcra[15], Státchabhair a dheonú do shaothraithe biatais siúcra le linn na tréimhse ina gcuirtear cabhair idirthréimhseach an Aontais i bhfeidhm. Ní mór formheas an Choimisiúin a fháil i gcónaí maidir le méid iomlán na Státchabhrach le háirithiú nach ndeonóidh na Ballstáit níos mó cabhrach ná mar a bheidh riachtanach dá saothraithe biatais siúcra, ach amháin i gcás na hIodáile áit a bhfuil measúnú déanta gurb é EUR 11 in aghaidh an tonna de bhiatas siúcra arna tháirgeadh an riachtanas is mó a bheidh ag na saothraithe siúcra is táirgiúla chun iad féin a chur in oiriúint do dhálaí an mhargaidh i ndiaidh an leasaithe. Ina theannta sin, de bharr na bhfadhbanna faoi leith a mheastar a bheidh ann san Iodáil, ba cheart an fhoráil a choimeád a údaraíonn saothraithe biatais siúcra le Státchabhair a fháil go díreach nó go hindíreach. 132. Baineann dálaí geografacha agus aeráide faoi leith le saothrú biatais siúcra san Fhionlainn a mbeidh tionchar níos díobhálaí acu ar an earnáil seachas tionchair ghinearálta an leasaithe siúcra. Ba cheart, dá bhrí sin, an Ballstát sin a údarú, ar bhonn buan, le méid leordhóthanach Státchabhrach a dheonú dá shaothraithe biatais siúcra 133. Bhí na rialacha sonracha maidir leis an gcabhair a dheonaigh an Ghearmáin faoi chuimsiú Mhonaplacht Alcóil na Gearmáine le dul in éag an 31 Nollaig 2010. Tháinig laghdú ar na méideanna a dhíol an Mhonaplacht ó 2003 i leith agus d'fhéach na drioglanna agus na feirmeacha beaga agus meánmhéide a sholáthraíonn a n-amhábhar leis an mbealach isteach sa saormhargadh a réiteach. Mar sin féin, toisc go bhfuil gá le níos mó ama chun an t-oiriúnú sin a éascú, is gá céimniú amach na Monaplachta agus na cabhrach do na tairbhithe seo a shíneadh go dtí an 31 Nollaig 2013. Maidir le drioglanna mionscála ar ráta comhréidh, úsáideoirí drioglainne agus drioglanna comharchumainn torthaí a chuidíonn le tírdhreacha traidisiúnta agus bithéagsúlacht a chaomhnú trí amhábhair áitiúla a úsáid, ba cheart go bhféadfaidís leanúint de thairbhe a bhaint as an gcabhair a dheonaíonn an Mhonaplacht go dtí an 31 Nollaig 2017, dáta ar ar ceart an Mhonaplacht a dhíothú. Chuige sin ba cheart don Ghearmáin plean bliantúil céimnithe amach ó 2013 ar aghaidh a thíolacadh. 134. Más mian le Ballstát tacaíocht a thabhairt laistigh dá chríocha féin do bhearta um chur chun cinn tomhaltais bainne agus táirgí bainne san Aontas, ba cheart a fhoráil go bhféadfaí na bearta sin a mhaoiniú trí thobhach inspreagtha a ghearradh ar tháirgeoirí bainne ar an leibhéal náisiúnta. 135. [In éagmais reachtaíochta AE maidir le conarthaí scríofa, curtha ar bhonn foirmiúil, féadfaidh Ballstáit, laistigh dá gcoráis dlí féin i leith conarthaí, a cheangal go mbeidh úsáid na gconarthaí sin éigeantach ar choinníoll go n-urramofaí dlí an AE leo agus go háirithe go n-urramofaí feidhmiú cuí an mhargaidh inmheánaigh agus chomheagraíocht an mhargaidh. I bhfianaise éagsúlacht na ndálaí ar fud an AE sa chomhthéacs seo, ba cheart ar mhaithe le coimhdeacht, an cinneadh sin a fhágáil faoi na Ballstáit. Mar sin féin, d'fhonn caighdeáin íosta iomchuí i gcomhair na gconarthaí sin agus dea-fheidhmiú an mhargaidh inmheánaigh agus chomheagraíocht an mhargaidh a áirithiú, ba cheart roinnt coinníollacha bunúsacha maidir le húsáid na gconarthaí sin a leagan síos ar leibhéal an AE. Ós rud é go bhféadfadh sé go bhfuil rialacha leis an éifeacht chéanna ag comharchumainn déiríochta áirithe ina reachtanna, ba cheart iad a dhíolmhú ón gceanglas maidir le conarthaí ar mhaithe le simplíocht. D'fhonn a áirithiú go mbeidh aon chóras dá leithéid éifeachtach i gcás ina mbailíonn páirtithe idirmheánacha bainne ó fheirmeoirí lena sheachadadh chuig lucht próiseála, ba cheart go mbeidh feidhm ag an gcóras sa chaoi chéanna sa chás sin.] 136. Ní mór faisnéis leordhóthanach a bheith ar fáil faoi stádas reatha an mhargaidh leannlusanna san Aontas agus na hionchais go bhféadfar é a fhorbairt. Dá bhrí sin ba cheart foráil a dhéanamh maidir le clárú gach conradh soláthair maidir le leannlusanna a tháirgtear laistigh den Aontas. 137. D'fhonn na deiseanna fíonsaothrúcháin a bhainistiú níos fearr ba cheart do na Ballstáit fardal a n-acmhainneachta táirgthe, bunaithe ar an gclár d'fhíonghoirt, a chur i bhfios don Choimisiún. D'fhonn na Ballstáit a spreagadh chun an fardal a chur in iúl, tá an tacaíocht d'athstruchtúrú agus d'athchóiriú teoranta do na Ballstáit sin a chuir an fardal in iúl. Chun go mbeidh an fhaisnéis is gá ar fáil chun na roghanna ábhartha beartais agus riaracháin a dhéanamh, ba cheart do tháirgeoirí fíonchaor le haghaidh fíona, táirgeoirí úrfhíona agus fíona dearbhuithe buainte a thíolacadh. Ba cheart go mbeadh Ballstáit ábalta ceangail a chur ar cheannaithe fíonchaor le haghaidh fíona na cainníochtaí a cuireadh ar an margadh ón mbuaint dheireanach a dhearbhú gach bliain. Ní foláir do tháirgeoirí úrfhíona agus fíona, agus ceannaithe seachas miondíoltóirí, a stoic úrfhíona agus fíona a dhearbhú. 138. D'fhonn foráil a dhéanamh maidir le leibhéal sásúil inrianaitheachta do na tairgí lena mbaineann, go háirithe ar mhaithe le cosaint tomhaltóirí, ba cheart a fhoráil go mbeadh doiciméad tionlacain ag gabháil le táirgí uile earnáil an fhíona atá cumhdaithe ag an Rialachán seo agus iad ag cúrsáil laistigh den Aontas. 139. Is iomchuí foráil a dhéanamh, faoi choinníollacha áirithe agus i gcás táirgí áirithe, maidir le bearta atá le déanamh i gcásanna ina bhfuil suaitheadh i gceist nó inar dócha go dtarlódh a leithéid de bharr athruithe suntasacha i bpraghsanna an mhargaidh inmheánaigh nó maidir le luachana nó praghsanna an mhargaidh dhomhanda. 140. Ba cheart údaráis na mBallstát a bheith freagrach as comhlíonadh an Rialacháin seo a áirithiú, agus ba cheart socruithe a dhéanamh chun go mbeidh an Coimisiún ábalta monatóireacht a dhéanamh ar an gcomhlíonadh sin agus é a áirithiú go háirithe in earnáil an fhíona. 141. Ní mór creat bearta ar leith a bhunú i gcomhair alcóil eitile de thionscnamh talmhaíochta le go bhféadfar sonraí eacnamaíocha a thiomsú agus anailís a dhéanamh ar fhaisnéis staidrimh chun monatóireacht a dhéanamh ar an margadh. A mhéid is go bhfuil nasc idir an margadh in alcól eitile de thionscnamh talmhaíochta agus an margadh in alcól eitile i gcoitinne, ní mór faisnéis a chur ar fáil freisin faoin margadh in alcól eitile nach de thionscnamh talmhaíochta é. 142. Ba cheart don Aontas maoiniú a chur ar fáil, i gcomhréir le Rialachán (CE) Uimh. 1290/2005 ón gComhairle an 21 Meitheamh 2005 maidir le maoiniú an chomhbheartais talmhaíochta[16], le haghaidh chaiteachas na mBallstát de thoradh a n-oibleagáidí a thagann as an Rialachán seo a chur i bhfeidhm. 143. D'fhonn na hacmhainní airgeadais atá ar fáil d'earnáil an fhíona faoi Rialachán (CE) Uimh. 1698/2005 a mhéadú, ba cheart aistriú céimseach cistí go dtí an buiséad faoin Rialachán sin a bhunú i gcásanna ina bhfuil na méideanna ábhartha mór go leor. 144. Ba cheart údarás a thabhairt don Choimisiún na bearta is gá a ghlacadh chun na fadhbanna sonracha praiticiúla a réiteach i gcás éigeandála. 145. Ba cheart do na Ballstáit agus don Choimisiún a chéile a choinneáil ar an eolas faoi fhorbairtí ábhartha agus modh fhógra na bhforbairtí ábhartha a ghlacadh agus modh fhógra na faisnéise ábhartha a ghlacadh ós rud é go bhfuil cómhargaí na dtáirgí talmhaíochta ag síorathrú. 146. Tá an baol ann go mbainfí mí-úsáid as na buntáistí dá bhforáiltear sa Rialachán seo, agus dá bhrí sin níor cheart na buntáistí sin a dheonú, nó ba cheart iad a aistarraingt má tá siad deonaithe, i gcásanna ina bhfaightear amach gur cruthaíodh na coinníollacha go saorga chun na buntáistí sin a fháil, rud a bheadh contrártha do chuspóirí an Rialacháin seo. 147. D'fhonn a ráthú go gcomhlíonfar na hoibleagáidí atá leagtha síos sa Rialachán seo, tá gá le seiceálacha agus is gá bearta riaracháin agus pionóis riaracháin a chur i bhfeidhm i gcás neamh-chomhlíonta, agus tá gá le rialacha maidir le hurrúis a thaisceadh agus a scaoileadh chun bainistíocht fhónta ar bhainistíocht an chómhargaidh aonair faoin CBT a ráthú. Ba cheart a áireamh sna forálacha sin aisghabháil íocaíochtaí neamhdhlite agus oibleagáidí tuairiscithe na mBallstát a thagann as an Rialachán seo a chur i bhfeidhm. 148. De bhun Rialachán (CE) Uimh. 1234/2007 rachaidh roinnt beart bainistíochta margaidh earnála in éag in 2012. Ba cheart, tar éis chúlghairm Rialachán (CE) Uimh. 1234/2007, leanúint de na forálacha ábhartha a chur i bhfeidhm go dtí deireadh na scéimeanna lena mbaineann. 149. D'fhonn deimhneacht dhlíthiúil a áirithiú maidir le rialacha margaíochta a chur chun feidhme, ba cheart don Choimisiún dáta a chinneadh ar a mbeidh deireadh le feidhm forálacha áirithe Rialachán (CE) Uimh. 1234/2007 maidir leis an earnáil lena mbaineann. 150. D'fhonn aistriú rianúil a áirithiú idir na socruithe dá bhforáiltear i Rialachán (CE) Uimh. 1234/2007 maidir le hearnálacha na dtorthaí agus na nglasraí agus forálacha an Rialacháin seo, ba cheart an Coimisiún a chumhachtú chun bearta traidisiúnta a ghlacadh. 151. Ba cheart feidhm a bheith ag an Rialachán seo óna theacht i bhfeidhm. Níor cheart, áfach, feidhm a bheith ag an bhforáil lena gcruthaítear an caighdeán margaíochta ginearálta ach amháin ó [bliain amháin tar éis theacht i bhfeidhm an Rialacháin]. 152. [Maidir le caidreamh conarthach agus eagraíochtaí táirgeoirí agus eagraíochtaí idirchraoibhe in earnáil an bhainne agus na dtáirgí bainne, tá údar cuí leis na bearta atá leagtha amach sa Rialachán seo, i ngeall ar dhálaí eacnamaíocha reatha an mhargaidh dhéiríochta agus struchtúr an tslabhra sholáthair. Ba cheart dá bhrí sin iad a chur i bhfeidhm ar feadh tréimhse fada go leor (roimh agus tar éis na cuótaí bainne a dhíothú) chun go mbeidh lán-éifeacht acu. I ngeall, áfach, ar a nádúr fadiarmhartach, ba cheart iad a bheith de nádúr sealadach, agus faoi réir athbhreithniú chun féachaint conas a d'fheidhmigh siad agus ar cheart go leanfaidís d'fheidhm a bheith acu. Ba cheart déileáil leis seo i dtuarascálacha an Choimisiúin ar fhorbairt an mhargaidh bhainne, go háirithe maidir le dreasachtaí féideartha d'fheirmeoirí le hiad a spreagadh chun comhaontuithe comhtháirgthe a dhéanamh, ar tuarascálacha iad sin atá le tíolacadh faoin 30 Meitheamh 2014 agus faoin 31 Nollaig 2018.] TAR ÉIS AN RIALACHÁN SEO A GHLACADH: CLÁR NA nÁBHAR MEABHRÁN MÍNIÚCHÁIN 2 1. COMHTHÉACS AN TOGRA 2 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR 5 3. EILIMINTÍ DLÍ AN TOGRA 5 4. IMPLEACHTAÍ BUISÉADACHA 6 5. FAISNÉIS BHREISE 6 RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear comheagraíocht na margaí talmhaíochta agus maidir le forálacha sonracha i gcomhair táirgí áirithe talmhaíochta (Rialachán maidir le CEM Aonair) 7 CUID I FORÁLACHA TOSAIGH 40 CUID II AN MARGADH INMHEÁNACH 43 TEIDEAL I IDIRGHABHÁIL MHARGAIDH 43 CAIBIDIL I Idirghabháil phoiblí agus stóráil phríobháideach 43 Roinn I forálacha tosaigh maidir le hidirghabháil phoiblí agus stóráil phríobháideach 43 Roinn II Idirghabháil phoiblí 45 Foroinn I Forálacha ginearálta 45 Foroinn II Ceannach isteach a oscailt 46 Foroinn III Praghsanna idirghabhála 47 Foroinn IV Diúscairt ó idirghabháil 49 [Foroinn V Leithdháileadh ar na daoine is díothaí san Aontas 50 Roinn III Stóráil phríobháideach 54 Foroinn I Cabhair éigeantach 54 Foroinn II Cabhair roghnach 54 Roinn IV forálacha coiteanna maidir le hidirghabháil phoiblí agus stóráil phríobháideach 57 Foroinn I Forálacha ginearálta 57 Foroinn II forálacha sonracha maidir le haicmiú conablach 62 CAIBIDIL II Bearta idirghabhála speisialta 65 Roinn I Bearta eisceachtúla um thacaíocht mhargaidh 65 Roinn II Bearta in earnáil na ngránach agus in earnáil na ríse 66 Roinn III Bearta in earnáil an tsiúcra 67 Roinn IV Oiriúnú an tsoláthair 71 CAIBIDIL III Córais um tháirgeadh a theorannú 72 Roinn I Forálacha ginearálta 72 Roinn II Siúcra 72 Foroinn I Leithdháileadh agus bainistiú cuótaí 72 Foroinn II Rótháirgeadh Cuóta 74 Roinn III Bainne 77 Foroinn I Forálacha ginearálta 77 Foroinn II Leithdháileadh agus bainistiú cuótaí 78 Foroinn III Rótháirgeadh cuóta 84 Roinn IV rialacha nós imeachta maidir le cuótaí siúcra agus bainne 88 Foroinn I Rialacha nós imeachta maidir le cuótaí siúcra 88 Foroinn II Rialacha nós imeachta maidir le cuótaí bainne 89 Roinn V Acmhainneacht táirgthe in earnáil an fhíona 91 Foroinn I Planduithe neamhdhleathacha 91 Foroinn II Córas idirthréimhseach do chearta um plandú 93 Foroinn III Rialacha margaíochta chun feidhmiú an chómhargaidh i bhfíonta a fheabhsú agus a chobhsú 99 CAIBIDIL IV Scéimeanna cabhrach 100 Roinn I aisíocaíocht ar tháirgeadh in earnáil an tsiúcra 100 Roinn II Cabhair in earnáil an bhainne agus na dtáirgí bainne 101 Foroinn I Cabhair a mbainfear úsáid speisialta aisti 101 Foroinn II Coinníollacha maidir le táirgeadh cáise 103 Foroinn III Cabhair chun táirgí bainne a sholáthar do dhaltaí 104 Roinn IV Cabhair in earnáil na leannlusanna 105 Roinn V Cabhair in earnáil na hola olóige agus na nológ boird 106 Roinn VI Cabhair in earnáil na dtorthaí agus na nglasraí 109 Foroinn I Grúpaí táirgeoirí 109 Foroinn II Cistí oibriúcháin agus cláir oibriúcháin 111 Foroinn III Scéim Torthaí Scoile 118 Roinn VII Cláir thacaíochta in earnáil an fhíona 121 Foroinn I Forálacha tosaigh 121 Foroinn II Ábhar na gclár tacaíochta agus cláir thacaíochta a thíolacadh 122 Foroinn III Bearta sonracha tacaíochta 125 Foroinn IV Forálacha maidir le nósanna imeachta 130 Roinn VIII Forálacha speisialta in earnáil na beachadóireachta 132 Roinn IX Cabhair in earnáil na seiriceán 134 TEIDEAL II RIALACHA MAIDIR LE MARGAÍOCHT AGUS EAGRAÍOCHTAÍ TÁIRGEOIRÍ 136 [CAIBIDIL I Rialacha maidir le margaíocht 136 Roinn I Caighdeáin mhargaíochta 136 Foroinn I Forálacha tosaigh 136 Foroinn II an caighdeán ginearálta margaíochta 136 Foroinn III Caighdeáin mhargaíochta de réir earnálacha nó táirgí 137 Foroinn IV Caighdeáin mhargaíochta maidir le hallmhairiú agus onnmhairiú 143 Foroinn V Forálacha coiteanna 144 Roinn II Sonrúcháin tionscnaimh, tásca geografacha agus téarmaí traidisiúnta in earnáil an fhíona 145 Foroinn I Forálacha tosaigh 145 Foroinn II Sonrúcháin tionscnaimh agus tásca geografacha 146 Foroinn III Téarmaí traidisiúnta 158 Roinn III Lipéadú agus cur i láthair in earnáil an fhíona 160 CAIBIDIL II Eagraíochtaí táirgeoirí, grúpaí táirgeoirí, eagraíochtaí idirchraoibhe, eagraíochtaí oibreoirí 165 Roinn I Prionsabail ghinearálta 165 Roinn II Rialacha maidir le heagraíochtaí táirgeoirí agus eagraíochtaí idirchraoibhe agus grúpaí táirgeoirí in earnáil na dtorthaí agus na nglasraí 170 Foroinn I Rialacha comhlachais agus eagraíochtaí táirgeoirí a aithint 170 Foroinn II Comhlachas eagraíochtaí táirgeoirí agus grúpaí táirgeoirí 172 Foroinn III Rialacha a shíneadh chuig táirgeoirí i limistéar eacnamaíoch 174 Foroinn IV Eagraíochtaí idirchraoibhe in earnáil na dtorthaí agus na nglasraí 176 Roinn III Rialacha maidir le heagraíochtaí táirgeoirí agus eagraíochtaí idirchraoibhe in earnáil an fhíona 180 Roinn IV Rialacha maidir le heagraíochtaí idirchraoibhe in earnáil an tobac 181 [Roinn V 182 Eagraíochtaí táirgeoirí in earnáil an bhainne agus na dtáirgí bainne 182 Roinn VI Eagraíochtaí táirgeoirí in earnáil an bhainne agus na dtáirgí bainne 184 CUID III: TRÁDÁIL LE TRÍÚ TÍORTHA 185 CAIBIDIL I Forálacha ginearálta 185 CAIBIDIL II Allmhairí 186 Roinn I Ceadúnais allmhairiúcháin 186 Roinn II Dleachtanna agus tobhaigh allmhairiúcháin 189 Roinn III Bainistiú cuótaí allmhairiúcháin 194 Roinn IV Forálacha speisialta i gcás táirgí áirithe 197 Foroinn I Forálacha speisialta i gcás allmhairí maidir le hearnáil na ngránach agus earnáil na ríse 197 Foroinn II Socruithe allmhairiúcháin i gcás siúcra 198 Foroinn III Forálacha speisialta i gcás allmhairí cnáibe 199 Foroinn IV Forálacha speisialta i gcás allmhairithe leannlusanna 200 Roinn V Cosaint agus próiseáil isteach 201 CAIBIDIL III Onnmhairí 203 Roinn I Ceadúnais onnmhairiúcháin 203 Roinn II Aisíocaíochtaí onnmhairiúcháin 205 Roinn III Cuótaí onnmhairiúcháin in earnáil an bhainne agus na dtáirgí bainne a bhainistiú 211 Roinn IV Cóir speisialta maidir le hallmhairiúchán i dtríú tíortha 211 Roinn V Forálacha speisialta le haghaidh plandaí beo 212 Roinn VI Próiseáil amach 212 CUID IV RIALACHA IOMAÍOCHTA 214 CAIBIDIL I Rialacha a bhfuil feidhm acu maidir le gnóthais 214 CAIBIDIL II Rialacha maidir le Státchabhair 220 CUID V FORÁLACHA SONRACHA DO ROINNT EARNÁLACHA NÓ D'EARNÁLACHA INDIBHIDIÚLA 224 CAIBIDIL I Forálacha sonracha do roinnt earnálacha 224 Roinn I Suaitheadh ar na margaí 224 Roinn II Tuairisciú 225 CAIBIDIL II FORÁLACHA SONRACHA D'EARNÁLACHA INDIBHIDIÚLA 226 Roinn I Leannlusanna 226 Roinn II Fíon 227 Roinn III Bainne agus táirgí bainne 230 Roinn IV Alcól eitile 232 CUID VI FORÁLACHA GINEARÁLTA 234 CUID VII TARMLIGEAN CUMHACHTA, FORÁLACHA CUR CHUN FEIDHME, RIALACHA IDIRTHRÉIMHSEACHA AGUS DEIRIDH 239 CAIBIDIL I Tarmligean cumhachta agus forálacha cur chun feidhme 239 CAIBIDIL II Forálacha idirthréimhseacha agus forálacha deiridh 241 IARSCRÍBHINN I LIOSTA DE NA TÁIRGÍ DÁ dTAGRAÍTEAR IN AIRTEAGAL 1(1) Cuid I: Gránaigh 244 Cuid II: Rís 246 Cuid III: Siúcra 247 Cuid IV: Farae triomaithe 247 Cuid V: Síolta 248 Cuid VI: Leannlusanna 249 Cuid VII: Ola olóige agus ológa boird 249 Cuid VIII: Líon agus cnáib a fhástar le haghaidh snáithín 249 Cuid IX: Torthaí agus glasraí 250 Cuid X: Táirgí arna bpróiseáil ó thorthaí agus ó ghlasraí 250 Cuid XI: Bananaí 253 Cuid XII: Fíon 253 Cuid XIII: Crainn bheo agus plandaí eile, bleibeanna, fréamhacha agus rudaí mar iad, bláthanna gearrtha agus duilliúr ornáideach 254 Cuid XIV: Tobac amh 254 Cuid XV: Mairteoil agus laofheoil 254 Cuid XVI: Bainne agus táirgí bainne 255 Cuid XVII: Muiceoil 255 Cuid XVIII: Caoireoil agus feoil ghabhair 256 Cuid XIX: Uibheacha 256 Cuid XX: Feoil éanlaithe clóis 257 Cuid XXI: Táirgí eile 257 IARSCRÍBHINN II LIOSTA DE NA TÁIRGÍ AR BUNAÍODH BEARTA SONRACHA INA LEITH DÁ dTAGRAÍTEAR IN AIRTEAGAL 1(2) Cuid I: Alcól eitile de thionscnamh talmhaíochta 265 Cuid II: Táirgí beachadóireachta 265 Cuid III: Seiriceáin 265 IARSCRÍBHINN III SAINMHÍNITHE DÁ dTAGRAÍTEAR IN AIRTEAGAL 2(1) Cuid I: Sainmhínithe a bhaineann le hearnáil na ríse 266 Cuid II: Sainmhínithe a bhaineann le hearnáil an tsiúcra 269 Cuid III: Sainmhínithe a bhaineann le hearnáil na leannlusanna 270 Cuid IV: Sainmhínithe a bhaineann le hearnáil an fhíona 270 Cuid V: Sainmhínithe a bhaineann le hearnáil na mairteola agus na laofheola 273 Cuid VI: Sainmhínithe a bhaineann le hearnáil an bhainne agus na dtáirgí bainne 273 Cuid VII: Sainmhínithe a bhaineann le hearnáil na n-uibheacha 273 Cuid VIII: Sainmhínithe a bhaineann le hearnáil na feola éanlaithe clóis 274 Cuid IX: Sainmhínithe a bhaineann le hearnáil na beachadóireachta 275 IARSCRÍBHINN IV CÁILÍOCHT CHAIGHDEÁNACH RÍSE AGUS SIÚCRA DÁ dTAGRAÍTEAR IN AIRTEAGAL 8(1) AGUS (3) 276 IARSCRÍBHINN V SCÁLAÍ AN AONTAIS UM AICMIÚ CONABLACH DÁ dTAGRAÍTEAR IN AIRTEAGAL 34 278 IARSCRÍBHINN VI CUÓTAÍ NÁISIÚNTA AGUS RÉIGIÚNACHA MAIDIR LE TÁIRGEADH SIÚCRA, ISEAGLÚCÓIS AGUS SÍORÓIPE IONÚILINE DÁ dTAGRAÍTEAR IN AIRTEAGAL 50 ón mbliain mhargaíochta 2009/2010 ar aghaidh 282 IARSCRÍBHINN VII RIALACHA MIONSONRAITHE MAIDIR LE hAISTRUITHE DE CHUÓTAÍ SIÚCRA NÓ ISEAGLÚCÓIS I gCOMHRÉIR LE hAIRTEAGAL 53 I 284 IARSCRÍBHINN VIII CUÓTAÍ NÁISIÚNTA MAIDIR LE TÁIRGEADH BAINNE AGUS TÁIRGÍ EILE BAINNE DÁ dTAGRAÍTEAR IN AIRTEAGAL 59 287 IARSCRÍBHINN IX CION SAILLE TAGARTHA DÁ dTAGRAÍTEAR IN AIRGEAGAL 63 289 IARSCRÍBHINN X BUISÉAD I gCOMHAIR CLÁR TACAÍOCHTA DÁ dTAGRAÍTEAR IN AIRGEAGAL 136(1) 290 IARSCRÍBHINN XI EAGRAÍOCHTAÍ IDIRNÁISIÚNTA DÁ dTAGRAÍTEAR IN AIRTEAGAL 159(3) 291 IARSCRÍBHINN XII SAINMHÍNITHE, SONRÚCHÁIN AGUS TUAIRISCÍ DÍOLACHÁIN TÁIRGÍ DÁ dTAGRAÍTEAR IN AIRTEAGAL 163